



Saluton, karaj abonantoj kaj 
legantoj de KontaktoI 
Venis mia vico unuafoje saluti 
vin kiel redaktoro de tiu ĉi 
revuo. Mi esperas (fakte, mi eĉ 
certas, ĉar mi pretas fari ĉion 
eblan por tio!), ke sub mia gvido 
la revuo daŭre restos interesa, 
diverstema kaj alloga. Nun, 
eble, al mi iom mankas la 
redaktoraj sperto kaj lerto, sed 
mi penos transpreni de la 
antaŭa redaktoro ĉion la plej 
bonan. Feliĉe, Ĵenja ankoraŭ ne plene lasis la redaktoran stabon 
kaj dum certa tempo helpados al mi pri ĉiuj revuaj aferoj. Nome de 
ĉiuj ŝatantoj de la revuo mi dankas kaj gratulas Ĵenja-n pro pli ol 
kvin-jara elstara laboro kaj antaŭdankas pro ŝia kompetenta helpo! 

Kio atendas vin en tiu ĉi numero? Komence vi ekscios pri la rel- 
ative nova iniciato - kreo de Parlamenta Asembleo ĉe UN, kio celas 
havigi al la ordinaraj civitanoj pli da povo en la internaciaj rilatoj. 
Poste sekvos la rakonto pri la bedaŭrinda historia okazaĵo de la 
Salvadora interna milito. La homaro certe devas bone memori sian 
pasintecon por eviti la malnovajn erarojn estontece. 

La artikolo “La naturo estas unueca organismo” malkovros al vi 
kelkajn naturajn leĝojn, kiujn la homaro nur komencas koncepti. 
Poste vi povas ekscii pri la pagodivido, kiu lastatempe tre popu- 
laras en Ĉinio - ĝi estas vere interesa kaj facila maniero mal- 
grandigi la malŝparojn kaj fari la vivon ĉirkaŭ si pli interesa. 

Poste sekvos iom “teĥnika” parto. Komence bonvolu konatiĝi 
kun la reta iniciato Dotsub.com, kiu havas idealojn mirinde simila- 
jn al tiuj de la Esperanto-movado - la legantoj de Kontakto povas 
legi la intervjuon kun la aŭtoro de la projekto. La sekva artikolo, 
“Esperanta Vikipedio sub atenta rigardo”, malkovros al vi kelkajn 
detalojn pri la viki-teĥnologio ĝenerale kaj pri Esperanta Vikipedio 
aparte. Multaj jam aŭdis aŭ eĉ partoprenis en tiu projekto, sed 
eble eĉ pli multaj homoj havas iujn miskomprenojn pri tio aŭ tute 
supraĵe komprenas, kiel funkcias tiutipaj retejoj. 

Krom tiuj iom “teĥnikaj” artikoloj vin atendas ankaŭ kelkaj kultur- 
rilataj kontribuoj: vojaĝ-rakonto pri Suda Germanio, eta raporto pri 
la ĉi-somera IJK kaj ties kultura programo, malgranda beletra 
rakonto, bild-raporto pri la finna festo Vappu, “Anguleto”, kelkaj 
ŝercoj kaj recenzo. La enhavo de la numero estas tre diverstema, 
do mi esperas, ke ĉiu el vi trovos ion interesan. 

Fine mi volus memorigi al la legantoj, ke Kontakto estas revuo de 
la esperantista junularo kaj por la esperantista junularo. Se vi 
havas ajnan ideon aŭ sugeston pri tio, kiel fari ĝin pli interesa - ne 
hezitu kontakti la redaktoron. Proponu la temojn, kiuj estas intere- 
saj por vi kaj ne timu verki por la revuo. La baldaŭaj numeroj havos 
tre vastajn temojn (vd la paĝon 2) - kaj ni esperas je viaj mult- 
nombraj kaj interesaj kontribuoj! 

Agrablan legadon! 

'PaŭC<y 

Kiel sendi kontribuojn al Kontakto ? 

✓ sendu prefere tekston originale verkitan en Esperanto aŭ 
foton/bildon memfaritan 

✓ se vi sendas tradukon, bv. indiki la originajn fontojn, lingvon 
kaj aŭtoron. Ĉe fabelo indiku, ĉu ĝi estas popola (kaj de kiu 
popolo) aŭ verkita de vi 

✓ Kontakto ne estas movada revuo, do ne sendu al ĝi pri- 
movadajn raportojn! 

✓ indiku, ĉu via artikolo jam aperis, aŭ estas proponata al 
alia revuo 

✓ fotoj devas esti bonkvalitaj, ne gravas ĉu nigrablankaj, 
ĉu koloraj. Ne forgesu aldoni la nomon de la artisto aŭ de 
la fotinto! 

✓ dikajn kovertojn prefere sendu registritaj. 

✓ rete bv. sendi vian artikolon kiel kutiman retmesaĝon aŭ 
RTF (bv. uzi x-kodon por supersignaj literoj); bildojn - kiel 
JPEG (150-300 dpi) 

✓ ilustraĵoj kaj adresoj en la interreto, kiuj rilatas al via 
temo, estas tre bonvenaj! Koran antaŭdankon! 



Kontakto : Dumonata socikultura revuo de Tutmonda Esperantista Junulara Organizo (TEJO), eldonata de Universala Esperanto-Asocio (UEA). Fondita en 

1963. N-ro 220 (2007:4), 44-a jarkolekto. ISSN 0023-3692. Legata en ĉ. 90 landoj. TTT-paĝo: <http://www.tejo.org/eldonoj.jsp>. Eldonanto (administrado, 
abonoj, anoncoj): UEA: Ĝ Nieuwe Binnenweg 176, NL-3015 BJ Rotterdam, Nederlando; tel.: +31 10 436 10 44, fakso: +31 10 436 17 51; ret-adreso: 
<uea@inter.nl.net>. Redakcio: Kontakto, ul. Rabochaja 24, kv. 29, Jalto, Krimeo, UA-98612, Ukrainio; ret-adreso: <kontakto@tejo.org>. Redaktoro: Paŭlo 
Moĵajev (Ukrainio). Grafikisto/vic-redaktoro: Eugenia (Ĵenja) Amis (Ukrainio/Usono). Korektisto: Aleksandro Galkin (Rusio/Germanio). Presado: Skonpres, 
Bydgoszcz (Pollando), ret-adreso: <skonpres@poczta.onet.pl>. Konstantaj kunlaborantoj: Joel Amis (Usono), Tatjana Auderskaja (Ukrainio), Daniel Richard 
Bebelacqua Acosta (Urugvajo), Daniele Binaghi (Italio), Olivier Gaudefroy (Francio), Etsuo Miyoshi (Japanio), Olubunmi Osho-Davies (Niĝerio), Maksim Petrov 
(Kazaĥio), Saliko, (Finnlando), Aneta Ubik (Germanio), Jefim Zajdman (Ukrainio). Facillingvaj artikoloj estas verkitaj en la niveloj tre facila kaj facila, laŭ la vor- 
tolisto de Kontakto. Tiu listo aperas en la unua numero ĉiujare. Anonctarifo: Tutpaĝa 350 EUR, 1/2-paĝa 190 EUR, 1/4-paĝa 100 EUR, 1/8-paĝa 55 EUR, 
1/16-paĝa 30 EUR. Anoncoj sur kovrilpaĝoj kostas duoble. Por E-organizaĵoj 50% da rabato. Varbantoj de ekstermovadaj anoncoj ricevas makleraĵon de 30 %. 
Por anoncoj bv. kontakti UEA. Anoncetoj: por Anonctabulo kostas tri internaciajn respondkuponojn por dek vortoj. Bv. sendi rekte al la redakcio aŭ al UEA. 
Abontarifo: varias laŭlande. Petu informojn de UEA. Malfortvidantoj: povas ricevi voĉlegitan eldonon senpage. Sendu du 60-minutajn kasedojn al Elise Lauwen, 
Fort Alexanderstraat 16, NL-5241 XG Rosmalen, Nederlando. Kontakto en radioj: Regiono / tempo (UTC) / metroj / frekvencoj (kHz): Radio Havano (Kubo) 
Okcidenta kaj Norda Ameriko kaj Pacifika Azio/ 7:00/31/9 820; Tuta Ameriko kaj Karibio / 15:00, 23:30/25/11 760; Eŭropo Mediteranea/ 19:30, 
22.00/21/13 715; <http://216.138.240.229/rc4> (je la 15a horo UTC), <http://roi.orf.at/esperanto/es_demand.html> (laŭ mendo tra la servilo de Austria 
Radio Internacia). La redakcio kaj la eldonanto ne respondecas pri la opinioj de unuopaj aŭtoroj. 


2 


safutonL 


numero 220 (2007:4) 



























Nova kampanjo por UN-parlamento 



Marcos Cramer, 

A rgen tino/Germanio 

Fine de aprilo 2007 internacia 
reto de NRO-oj (Ne- 
Registaraj Organizoj) iniciatis 
kampanjon por la establo de 
Parlamenta Asembleo ĉe la 
Unuiĝintaj Nacioj (UN). La 
Parlamenta Asembleo alpor- 
tus la voĉon de la civitanoj al 
UN kaj pli ĝenerale al la inter- 
naciaj rilatoj. 

Nuntempe en UN estas 
prezentitaj nur la registaroj de la 
diversaj membroŝtatoj, dum la 
civitanoj de la membroŝtatoj 
tute ne estas reprezentitaj. Por 
forigi tiun mankon de 
demokratieco sur la internacia 
nivelo kaj por plidemokratiigi la 
Unuiĝintajn Naciojn, la kam- 
panjo celas establi novan 
organon de la Unuiĝintaj 
Nacioj, kies antaŭvidata anglal- 
ingva nomo estas United 
Nations Parliamentary 

Assembly (Unuiĝint-Nacia 
Parlamenta Asembleo, mallonge 
UNPA). 

La partoprenantoj de la kam- 
panjo kune subtenas la alvokon, 
en kiu ili klarigas, unue, ke la 
homoj kaj popoloj de la tero 
devas kunlabori por solvi la 
nuntempajn tutmondajn sociajn 
kaj ekologiajn problemojn, kaj, 
due, ke la homoj devas esti pli 
rekte integritaj en la agadojn de 
UN, por ke UN estu akceptata 
kaj konsiderata kiel legitima kaj 
por ke la internacia kunlaboro 
estu certigita. La alvoko pro- 
ponas kiel la unuan paŝon la 
starigon de konsultiĝa UNPA, 
kiu komence povus konsisti el la 


anoj de naciaj parlamentoj. 
Poste la asembleo povus ricevi 
kontrolrajtojn pri UN kaj la 
organizoj de la UN-sistemo kaj 
povus esti rekte elektata de la 
civitanoj de diversaj landoj. 

Inter la unuaj subskribintoj de 
la alvoko estas multaj diverslan- 
daj parlamentanoj, eminentaj 
profesoroj kaj unu el la antaŭaj 
ĝeneralaj sekretarioj de UN, 
Boutros Boutros-Ghali el 
Egiptio. La alvoko prezentas 
larĝan kompromison inter la 
parlamentanoj, NRO-reprezen- 
tantoj kaj fakuloj, kiuj konsen- 
tas kun la ideo pri UN-parla- 
mento. Nun ĉiuj homoj povas 
interrete subskribi la alvokon, 
kaj ĝis junio 2007 jam estas 
kolektitaj 1200 subskriboj. 

Jen la celoj de la kampanjo: 

- Plividebligi la proponon pri 
UNPA en pokitikaj diskutoj kaj 
en la amaskomunikiloj; 

- Subteni la kreiĝon de naciaj 
kaj lokaj retoj de individuoj, 
NRO-oj kaj parlamentanoj, kiuj 
pledos por UNPA en sia influ- 
sfero; 

- Establi internacian koali- 
cion, kiu kunordigos parlamen- 
tajn kaj civil-sociajn agadojn 
por UN-parlamento; 

- Faciligi la kontaktojn kaj 
interparolojn inter eble samideaj 
parlamentoj kaj registaroj. 

Oktobre 2007 okazos la 
Konferenco por la starigo de 
tutmonda koalicio por 
Parlamenta Asembleo ĉe UN en 
Genevo (Svislando), ĉe kiu kun- 
venos ĉiuj parlamentanoj, NRO- 
reprezentantoj, kampanj o- 

aktivistoj kaj fakuloj, kiuj subte- 
nas ĉi tiun celon. 


Do kion vi povas fari por sub- 
teni tiun gravan iniciaton? 
Unue, vi povas subteni la 
alvokon subskribante ĝin en la 
interreto (ĉe uncapampaign.org/ 
endorse). Vi povas informi viajn 
amikojn kaj kolegojn pri la ini- 
ciato, kaj instigi ilin subskribi la 
alvokon. Vi povas skribi al via 
parlamentano kaj peti ankaŭ 
lin/ŝin subteni la proponon 
(emfazu, ke jam pli ol 400 par- 
lamentanoj tutmonde subtenas 
ĝin). Vi povas fari donacon al la 
kampanjo aŭ volontuli por ĝi. Se 
vi estas membro de iu organizo 
aŭ partio, vi povas pledi ĉe ĝi ke 


ĝi subtenu la kampanjon. Se vi 
havas retpaĝaron, vi povas 
enmeti ligilon al la UNPA-kam- 
panjo. Vi povas ankaŭ skribi 
leteron al gazeto, se estas bona 
okazo por tio. 

Por pliaj informoj pri la kam- 
panjo vizitu la paĝaron uncam- 
paign.org. La paĝaro nuntempe 
estas plene tradukita en kvin 
lingvojn (la germanan, anglan, 
hispanan, francan kaj rusan). La 
alvoko mem estas jam legebla 
en 24 lingvoj; ankaŭ la 
Esperanta traduko devas baldaŭ 
aperi en la retpaĝaro. 


Temoj de la venontaj numeroj de Kontakto 


Kontakto 221, 2007:5. EKOLOGIO. 

Ankorau estas spaco por via kontribuo! 

Ni vivas en la mondo, rapide kaj aktive 
evoluanta. Bedaŭrinde, ne ĉiam la homaro 
sukcesas eviti la problemojn, kiujn kaŭzas 
ĝia tre rapida evoluo. Tial la demandoj, 
rilataj al la konservado de la ĉirkaŭa medio 
iĝas ĉiam pli kaj pli gravaj. Ni invitas la 
legantojn de Kontakto priparoli diversajn 
aspektojn de ekologio kaj medi-konservado 
en la plej larĝa senco de tiuj vortoj. Rakontu 
pri viaj spertoj preventi la ekologiajn proble- 
mojn, komuniku pri tio, kio (ne) estas farata 
en via lando por eviti la ekologian krizon. La 


temo estas vasta kaj ege grava - do parto- 
prenu, diskutu kaj diskutigu! 

Kontakto 222, 2007:6. LITERATURO. 
Limdato: la unua de decembro, 2007. 

La legantoj de Kontakto estas invitataj 
paroli pri literaturo. Temas kaj pri la liter- 
aturo ĝenerale (historio, skoloj, problemoj), 
kaj pri apartaj literaturaj verkoj. Rakontu pri 
la famaj verkoj, aperintaj en via gepatra 
lingvo - alilandanoj, kiuj plej ofte konatiĝas 
kun la tradukoj, ofte ne scias kaj ne kom- 
prenas la detalojn kaj nuancojn de la verko, 
por ne paroli jam pri la historia fono kaj 
kaŝita enhavo. Per Esperanto interŝanĝu la 


informojn pri la nacilingva literaturo! La 
informoj pri malmulte konataj verkoj aŭ pri 
literaturaĵoj en "malgrandaj" lingvoj estas 
aparte interesaj! 

Kiel ĉiam, ajnatemaj kontribuoj kaj pro- 
ponoj estas bonvenaj! 

Atenton! La poŝta adreso de Kontakto 
ŝangigis! Ekde nun sendu viajn paperajn 
kontribuojn al: 

Pavel Mojhajev (Kontakto) 

ul. Rabochaja 24, kv. 29 

Jalto, Krimeo 

UA-98612, Ukrainio 

La reta adreso estas ĉiam la sama: 

<kontakto@tejo.org> 

2B DE FEBRERŬ rabd 


M/IS4CRE DE TENANGO V CIJADAUJPE 


AflRANORON L* fLOR 
PEKT US KAICfS | 
ESW« RETONANOO 
ENTRf MOSOTROS. r 


La skribaĵo sur la kruco tekstas: Gekunuloj, 
falintaj luktante! Ĝis la venko ĉiam! 


La pentraĵo tekstas: La 28an de februaro 1983, Amasbuĉo ĉe Tenango kaj 
Guadalupe; lli forprenis la floron, sed la radikoj estas burĝonantaj inter ni. 


Amasbuĉo ĉe Tenango kaj Guadalupe 


Eduardo Navas, Salvadoro 

La 24an de februaro ĉi-jare, mi parto- 
prenis kunmemoradon pri datreveno de 
unu el la multaj amasbuĉoj, kiuj okazis 
en mia lando: la fama amasbuĉo ĉe la 
vilaĝoj Tenango kaj Guadalupe 
[Tenango, Gŭadalupe]. Ĝi okazis la 28an 
de februaro kaj la lan de marto 1983 en 
Salvadoro, ŝtato en Centra Ameriko, 
dum la tempo de la enlanda milito. 

Unu mia amikino, studanta arkitekturon 
en la sama universitato kiel mi, estas 
postvivanto de tiu fia tragedio. Tiutempe 
ŝi estis kvinjara infano, sed memoras mul- 
ton pri la bedaŭrinda okazaĵo. Ŝi kaj ŝia 
familio forkuris de la nacia armeo, kiu 
multfoje uzis la taktikon “Bruligita Tero” 
en la kamparo, celante mortigi ĉiujn hel- 
pantojn de la gerilo. 

La rememorado komenciĝis je la 5a ves- 
pere (sabate) kaj finiĝis jam matene. Ĉio 
estis tre agrabla, oni ludis revolucian 
muzikon, partoprenis meson pri la mortin- 
toj, procesiis tra la antikva vojo (nun duon- 
detruita), kie multaj forkurintoj estis kruele 
amasmortigitaj, spektis dokumentan fil- 
mon pri la vivo de gerilanoj ĉe la monteto 
Guazapa, spektis fotojn kaj nomojn de la 
mortigitoj kaj aŭskultis plurajn atestojn de 
la postvivintoj pri la okazaĵo. 

Unu el tiuj atestoj profŭnde kortuŝis min 
kaj nun mi volas kundividi la rakonton kun 
ĉiuj, kiuj eble neniam aŭskultis similan 
rakonton. La virino, kiu rakontis tion, 
Morena Herrera, estis tiutempe loĝanto de 
la vilaĝo Tenango kaj apogis la gerilon. Ŝi 
komencis sian rakonton dirinte, ke ŝi 
ankoraŭ neniam venis al la kunmemorado, 
ĉar ne sciis, ĉu ŝi havos la necesan 


kuraĝon por rakonti tion, kio okazis kaj 
kion ŝi travivis. Jen ŝia rakonto: 

“La nacia armeo iris de sur la monteto 
Guazapa persekutante nin. Kiam ni alve- 
nis al la ebenaĵo Tenango, ni komencis 
prepari, tiel kiel povis, la tradiciajn sal- 
vadorajn suker-blokojn por manĝi ion - 
memoru, ke ni estis for de nia loĝloko kaj 
povis kunporti malmultajn aĵojn, ofte ni 
ne havis eĉ la plej necesajn. Baldaŭ ni 
eksciis ke la armeo iras ĝuste tien, kie ni 
ripozis; tial ni decidis malsupreniri al la 
rivero Quezalapa, kiu dividas la vilaĝeto- 
jn Tenango kaj Guadalupe - ni pensis, ke 
la armeo ne malsupreniros ĝis la rivero 
kaj ke ni estos tie en sekureco. Post kelkaj 
horoj venis kelkaj gerilanoj kaj diris al 
ĉiuj ĉe-riveraj forkurantoj, ke tiuj tuj 
foriru, ĉar la armeo proksimiĝas. Kaj ĉiuj 
komencis prepariĝi al la foriro - kune kun 
la infanoj, gravedaj virinoj, gemaljunuloj 
kaj niaj malmultaj havaĵoj. Ĉiuj ni (kelkaj 
centoj) komencis supreniri la monteton 
Guadalupe, kie ni estas nun. Necesas 
rimarki, ke tiu ĉi monteto tiutempe ne 
donis la eblon kaŝi sin. 

Kiam la fama armeestro (Kolonelo 
Domingo Monterrosa) eksciis, ke la 
homamaso forkuras, li vokis per radio la 
aerarmeon, ĉar li certis, ke pro la granda 
distanco liaj soldatoj ne sukcesus atingi 
nin perpiede. Do, la forkurintoj estis inter 
la terarmeo kaj la tuj falontaj bomboj de 
la aviadiloj. Trans la monteto kuŝis densa 
arbaro, kie multaj povus kaŝi sin. Do la 
nura ŝanco postvivi estis provi supreniri la 
monteton, atingi la arbaron kaj kaŝe 
forkuri tra la arbaro ĝis sekura loko. 

Aerarmeo rapide venis... kaj la amas- 
buĉo komenciĝis. Mi sukcesis trapasi la 
monteton antaŭ la alveno de la aerarmeo, 


sed mi aŭdis post mi la mortokriojn de la 
personoj trafitaj de la bomboj, raketoj kaj 
grenadoj, ankaŭ la mortokriojn de la 
ĉevaloj, kiuj portis la sukerblokojn por 
manĝi. La bombado daŭris de la lla 
matene ĝis la noktiĝo la 28an de februaro 
1983. Multaj (proksimume 250) personoj 
pereis ĉi tie, sur tiu ĉi monteto. 

Jam nokte, kelkaj kuraĝuloj revenis 
kaŝe al la rivero por kunpreni la postviv- 
intojn kaj iujn mortintojn. Antaŭ la 
mateniĝo ni foriris de ĉi tie tiel kaŝe kiel 
ni povis. Oni scias nun, ke sekvamatene, 
la lan de marto 1983, la terarmeo sur- 
paŝis la monteton mortigante la malmul- 
tajn postvivintojn, netrovitajn de la geri- 
lanoj dum la antaŭa nokto. La soldatoj 
mortigis ilin per plej kruela maniero: 
surverŝante acidon sur vundojn, sur la 
vizaĝon, kaj poste tranĉante la kapon.” 

Morena apenaŭ sukcesis fini la rakon- 
ton pro ekploro. 

De post tiu fora kaj tamen proksima 
tago, la rakontantino ne revenis en la 
lokon, kie ĉio ĉi okazis, ĝis nun, 24 jarojn 
poste, kiam multaj aliaj homoj venis 
agnoski la dignon de tiom da viktimoj, 
kiuj tiel multe suferis, tute maljuste. Nun 
en tiu loko staras modesta monumento, 
granda gravurita tombo, kiu enhavas 
kelkajn ostojn, trovitajn post kelkaj jaroj. 

Homaro certe devas memori sian pro- 
pran historion por pli bone “verki” la 
estontecon, kaj tio certe eblas nur pere de 
kunhelpo de ĉiuj ni, de ĉiuj niaj memoroj. 
Mi invitas ĉiujn batali kune por la pli 
bona mondo, por humana mondo, por 
alia ebla mondo! 



Nune -porpCi Sona mondo. 

La naturo estas 
unueca organismo 


“La tuta mondo estas subor- 
digita al unueca leĝo, en ĉiuj 
raciaj estaĵoj troviĝas la unue- 
ca racio. La vero estas unue- 
ca, kaj por raciaj homoj ankaŭ 
la nocio de perfekteco estas 
unueca.” 

Marko Aurelio 

Konstantin Aleksandrov, Rusio 

Ĉiuj elementoj de la naturo 
estas komplete interligitaj. 
Nun tiu ligo iĝas pli kaj pli 
klara kaj estontece ĝi riveliĝos 
tiom, ke nenia nia fizika movo 
aŭ penso povos esti hazardaj. 
Tiam ili postulos ĝustan kom- 
prenon de la influo al la tuta 
mondo. 

Ni ekzistas en ia grandega 
unueca komplekso, sfero, ene 
de kiu niaj deziroj, pensoj kaj 
agoj estas ligitaj al la agado de 
ĉiuj aliaj, kaj se ni ne sentas 
nian influon al ili, tio ne signi- 
fas, ke ni ne agas. Hodiaŭ ni 
povas konvinkiĝi pri la ĝusteco 
de tiu aserto, spektante la 
influon de homo al la naturo, 
al diversaj fizikaj procezoj. 
Aldone, ju pli supras la 
morala, sed ne fizika nivelo de 
nia interagado kun la naturo, 
des pli forta kaj profunda estas 
nia efiko al ĝi. Guste ĉi tie ni 
devos nin korekti, tio estas, 
alkonduki nin al la ekvilibro 
kun la naturo. 

La naturo nenion kreas 
vane 

Unue: el ĉio sentata de niaj 
sensorganoj kaj el ĉio analiza- 
ta fare de la konscio ni povas 
konkludi, ke la naturo nenion 
kreas vane. Tial estas malper- 
mesite perforti la naturon aŭ 
homon (kiu estas ĝia elemen- 
to), ĉar ĉiu perforto al la homa, 
la animala, la planta kaj la 
malviva mondoj, ĉiu kruda 
enmiksiĝo rezulte speguliĝas 
en ĉiuj niveloj de la naturo, 
kaj, ĉefe, en la homa. Estas 
malfacile imagi tion, sed la 
civilizo devas kvazaŭ halti! Ni 
ne havas la rajton turni rivero- 
jn aŭ ŝanĝi iujn naturajn 
interligojn. Ni devas fari pres- 
kaŭ nenian agadon ĝis ni cer- 




tiĝos, ke ĝi plene konformas al 
la leĝoj de la naturo. 

La procezo de evoluo de la 
naturo estas celdirektita 

Due: la procezo de evoluo 
de la naturo estas celdirektita. 
Eblas diri, ke la homaro tro- 
viĝas nun en sia intera stato, 
simile al nematura pomo, 
ankoraŭ ne preta por la kon- 
sumado, ĉar ĝi estas en la pro- 
cezo de maturiĝo. Nur tiuj, 
kiuj komprenas la leĝojn de la 
naturo, vidas la tutan procezon 
de la evoluo, kaj, plej ĉefe, 
ĝian celon; ili scias, ke tiu 
malgranda acida frukto, fin- 
maturiĝinte, iĝos bela kaj 
utila. Ni hodiaŭ travivas proce- 
zon de evoluo, kaj tial ni devas 
korekte moviĝi kun ĝi, ne mal- 
helpi kaj ne haltigi ĝin. Pro tio, 
ke ni estas racia parto de la 
naturo, ni devas lerni konscie 
konformi al ĝiaj leĝoj, stu- 
dante kaj konceptante ĝian 
programon. La naturo havas 
proprajn leĝojn. Kaj tio estas 


ne nur leĝoj de la malviva, la 
planta kaj de la animala partoj 
de la naturo, studante kiujn ni 
povas supozi, ke ekzistas 
antaŭstarigita celo. Ni devas 
konfesi la ekziston de la leĝo, 
kiu inkluzivas programon de 
evoluo ankaŭ por la homa 
socio ekde ĝia naskiĝo kaj 
inkluzive ĉiujn ĝiajn etapojn 
de evoluo, ĝis la fina, perfekta 
stato. 

Lerni de la naturo 

Ni iom post iom venas al la 
konkludo, ke ĝuste la racia 
naturo, kiu inkluzivas en si 
ĉion, gvidas la homon, sed ne 
male. Same kiel ni lernas de la 
naturo vivi en la ĉirkaŭa 
mondo, kreante ĉiaspecajn 
ilojn kaj aparatojn, ni devas 
trastudi ĝiajn leĝojn en la 
nivelo de homaj interrilatoj. 
Kiel fari tion, por ke la homo 
povu, obeante ilin, atingi cer- 
tan ekziston kaj feliĉon? 

E1 nia observado de homo ni 
venas al la konkludo, ke por 
ĉiu homo propras la egosima 


deziro ĝui, la strebo venigi sin 
al komforta stato. Egoismo 
puŝas nin sekvi la ĉefan prin- 
cipon - ricevi maksimumon da 
ĝuo ĉe minimumo da penoj. 
La problemo estas, ke homo ne 
scias, kiamaniere interagi 
korekte kun siaj similuloj. Ni 
ne agas harmonie. Ĉiu deziras 
preni ĉion por si, sed ĉu en tiaj 
interrilatoj troviĝas la apartaj 
elementoj de la naturo en la 
malviva, la planta kaj la ani- 
mala niveloj? 

La vivo de planto kaj de ani- 
malo iĝas ebla nur pro altruis- 
ma rilato, kiu ĉeestas en ĉiu 
ĉelo kaj en la tuta korpo. Se ne 
estus tiu altruisma rilato, neniu 
viva organismo povus ekzisti. 
La rezigno pri sia memstareco 
fare de ĉiu ĉelo, kiu metas 
interesojn de la tuta korpo 
super la proprajn, estas necesa 
kondiĉo de ekzisto. Ekzemple, 
se korpo donas komandon 
morti al difinita ĉelo - tiu tuj 
ĉesas ekzisti. Tiel funkcias ĉiuj 
vivaj organismoj. Miliardoj da 
ĉeloj mortas kaj renoviĝas - 

konstante! - kaj tio ebligas la pluvivon de 
la tuta organismo. Nur la kancera ĉelo 
rifuzas plenumi la komandojn de la korpo, 
ne deziras limigi sin. Anstataŭ tio ĝi 
komencas manĝi aliajn ĉelojn, sed, mor- 
tiginte ilin, ĝi detruas ankaŭ sin. 

Neniu organo ekzistas pro si mem. 
Imagu renojn aŭ koron, kiuj funkcius ego- 
isme kaj rifuzus provizi la tutan organis- 
mon. Same funkcias la tuta naturo ĝen- 
erale - plantoj, insektoj, birdoj, animaloj. 
Ĉi tie mankas egoisma reciproka utiligo 
aŭ neniigo. Do, en ĉiuj niveloj de la naturo 
la leĝo de altruismaj rilatoj estas necesa 
kondiĉo de ekzisto kaj evoluo. Tiel apartaj 
ĉeloj eliras en la nivelon de ekzisto de 


vivaj organismoj. Neniu elemento de la 
naturo povas ekzisti per si mem; la vivo 
eblas nur en la ligo kun ĉiuj aliaj partoj, en 
plena ekvilibro kun ili, en simileco al la 
tuta naturo - tio estas, konforme al la pro- 
gramo de ĝia evoluo, agante renkonten al 
ĝia celo. 

Tial ni nomas altruismo la agojn, kiujn 
gvidas la ĉio-enhava celo. Nur ago, farata 
pro tiu celo, nur realigo de la intenco de la 
naturo mem nomiĝas altruisma. Sed 
homo, transirante de la fiziologiaj bezonoj 
de la korpo al la sociaj rilatoj - strebo al 
riĉeco, potenco kaj scioj - entute detruas 
la harmonian ligon kun la naturo. La pro- 
cezo de nia evoluo postulas trovi kaj 


ekvilibrigi tiun ligon. Nur tiam ni povos 
korekte kaj komforte ekzisti. 

Homo, tiamaniere, supreniĝas al alia 
nivelo de ekzisto. Li komencas senti eter- 
nan, perfektan naturon kaj sin mem tia. 
Interne de tiu korekta altruisma interrilato 
naskiĝas vertikala, nova supreniĝo de la 
homaro al tute alia nivelo de ekzisto. 
Estiĝas transiro de egoisma interrilato al 
tiu altruisma, eliro en la nivelon de la 
naturo mem, kiu nin ĉirkaŭas kaj gvidas. 
Ni iĝas egalaj al ĝi. Jen estas ĝia intenco, 
tion ni devas atingi. 

Laŭ la materialoj de www.kabbalah.info 


Pagodivido furoras en Ĉinio 



Alice Liu, Cinio 

En pasinteco, laŭ ĉina kuti- 
mo, la gast-ig-anto, kiu invi- 
tis la amikojn, pripagis mem 
la tutan koston de ĉio: 
manĝaĵo, trinkaĵo, ktp. Nun 
en ĉinaj urboj estas populare 
dividi la pagon inter amikoj 
aŭ kolegoj. Tio jam fariĝis 
furora en Ĉinio. 

Kion dividi? 

Dividi manĝo-pagon estas 
populara afero por fraŭloj kun 
mez-granda salajro, ĉar 
manĝante solaj ili ofte ne 
havas bonan manĝ-deziron. 
Tial kelkaj homoj povas manĝi 
tri- au kvinope. Ili dividas la 
pagon, do ĉiu devas pagi mal- 
grandan sumon, sed ĉiuj gust- 
umas diversajn manĝaĵojn kaj 
iĝas plene kontentaj. 

Urba trafiko estas alia prob- 
lemo de salajruloj, ĉar preni 
aŭtobuson estas lacige, aĉeti 
propran aŭton estas multkoste 
kaj preni taksion estas mal- 
ŝpar-eme. Oni publik-igas 
multajn anoncojn pri kuna 
aŭto-veturado. Ekzemple, se 
mia oficejo estas la cel-loko, 
kelkaj aliaj personoj, kiuj 
devas fari la saman vojon, 
povas kune kun mi preni aŭton 
kaj dividi la pagon laŭ la 
longeco de la vojo. Dividante 
la trafikan pagon kun siaj 
kolegoj, oni povas ŝpari multe 
da mono. 


Ankaŭ junuloj dividas la 
pagojn dum aĉetado. Dum fes- 
toj grandaj vendejoj proponas 
al la aĉetantoj kuponojn, per 
kiuj eblas ŝpari. Sinjorino Su, 
kiu laboras por iu gazeto, foje 
multe gajnis per tia aĉetado. 
Iam dum feria semajno unu 
komercejo promesis, ke 
aĉetinte ion kontraŭ 800 juanoj 
ĉiu ricevos kuponon, kiu valo- 
ras 300 juanojn. Su interkon- 
sentis kun siaj du koleginoj, ke 
ili kune aĉetu pli-bel-ig-ilojn. 
Pro tio, ke la tuta sumo de ilia 
aĉeto superis 800 juanojn, ili 
ricevis la kuponon, kies valoron 
ili dividis por aĉetado de novaj 
donacetoj. Kaj ĉiuj estis ege 
kontentaj! 


Kia rezulto? 

Kuna aĉetado estas la afero 
kutima por urbegoj. Dank’ al 
ĝi oni pli bone komprenas, kiel 
eblas ŝpari monon; krome, la 
komuna aĉetado pli-facil-igas 
kun-laboron kaj komunikadon 
inter la homoj, kies socia 
rondo rezulte pli-grand-iĝas. 

Kiam la homoj dividas la 
malŝparojn, ili povas kune ĝui 
la plezuron. La kuna aĉetado 
estas bona ideo kaj moderna 
viv-maniero. La urbanoj, dise 
loĝantaj en apartaj loĝejoj, 
malgraŭ tio, ke ili ĉiutage 
renkontiĝas, ofte ne havas la 
kialon por profunda inter- 
parol-ado. Kuna aĉetado kun- 
igas la homojn kun la samaj 


ŝat-okupoj kaj helpas al ili 
komunikiĝi kaj inter-ŝanĝi la 
pensojn. 

ĉino - Ĉin-i-o estas la plej gran- 

da lando, plene situanta en Azio 

furori - esti ege populara 

juano - ĉina mono 

kolego - sam-labor-ej-ano aŭ 

sam-fak-ulo 

salajro - la mono, kiun oni reg- 
ule ricevas pro la farata laboro 
taksio - publika aŭto, kiu povas 
veturi kien ajn, laŭ la deziro de 
la kliento (la uzanto de la servo) 
trafiko - moviĝo de ĉiuj aŭtoj 
kaj trans-port-iloj en la urbo (por 
transporti la homojn, la produk- 
tojn ktp) 

ŝpari (pri mono) - ne uzi, kon- 
servi, lasi por alia uzo; malŝpari 
- uzi tro multe, ne lasi por 
estonteco 

“Nia celo estas komprenigi la sentojn kaj 
pasiojn de alikulturaj homo ” 



La reto ĉiam proponas plej 
interesajn kaj nekutimajn 
eblojn por la uzantoj. Unu el 
la relative freŝaj projektoj, 
mirinde simila w idee” al la 
ideo de Esperanto, estas la 
paĝaro Dotsub.com, kiu 
celas ebligi facilan sibtito- 
ladon de diversaj filmoj. Jen 
la intervjuo kun la aŭtoro de 
la ideo - Michael Smolens. 

- Ĉu vi povas diri, kio estas 
www.dotsub.com kaj kiel ĝi 
diferencas disde la aliaj fil- 
maj retejoj? 

- Dotsub estas retumil-bazi- 
ta programaro, kiu ebligas 
provizi filmojn je subtitoloj en 
ilia origina lingvo (povas esti 
kiu ajn lingvo, kun nekutimaj 
signoj, kun inversa skrib- 
direkto ktp); poste tiuj subti- 
toloj povas esti tradukitaj al 
kiu ajn alia lingvo sen elŝutoj, 
sen specialaj spertoj aŭ trejna- 
do. Ĉio funkcias jene: oni 
unue alŝutas filmon al Dotsub 
(en ajna formato - wmv, quick- 
time , real,flash aŭ aliaj). Tiam 
ni konvertas la filmo-dosieron 
al Flash , same kiel faras aliaj 
filmaj retejoj, sed samtempe ni 
aldonas nian “sekretan 
saŭcon” al la dosiero por ebli- 
gi la funkciadon de ĉio. 

Malgraŭ tio, ke ni proponis 
kunlaboradon al profesiaj sub- 
titolistoj kaj profesiaj traduk- 
istoj en dekoj da lingvoj, la 
tuta laboro plejparte estas fara- 


ta de pasiaj volontuloj el la 
tuta mondo. A1 ni helpas la 
homoj, kiuj volas, ke specifaj 
materialoj estu alireblaj en 
specifaj lingvoj, por ajna kialo, 
do ili volontule fordonas sian 
tempon por subtitoli filmon, 
kiun ili trovas grava aŭ en la 
originala lingvo aŭ en traduko. 
Foje la filmo estas tradukata al 
25 lingvoj dum 6 semajnoj - 
kaj ĉio ĉi fare de anonimaj 
volontuloj! La tuta laboro 
estas liberfonta, vikieca, do 
ĉiu ajn povas ŝanĝi, aldoni ion 
ktp. En la plej multaj okazoj, 
la kreinto de la filmo ne havas 
monon por profesia traduko, 
sed li havas multe da amikoj, 
kiuj parolas multajn lingvojn, 
do li petas, ke ili traduku ĝin - 
kaj jen: filmo videblas en 
dekoj da lingvoj senkoste kaj 
sen speciala programaro. 

La rezulta filmo povas esti 
kopiita al alia retejo aŭ blogo 
en ĝia multlingva formo. Ni 
jam vidis, ke filmoj rapide dis- 
vastiĝas en 10-25 lingvoj, kaj 
poste aperas en centoj da plej- 
parte fremdlingvaj retejoj kaj 
blogoj - kio kreas senfinan 
eblon por interkultura komu- 
nikado. Estas interese, ke inter 
miloj da filmoj, jam alŝutitaj al 
Dotsub , ni havis nur unu por- 
nan filmon, kaj tute mankas la 
filmoj, kutimaj ĉe la aliaj fil- 
maj retejoj (ekzemple, iuj stu- 
dentoj, kiuj stulte ludas). Nia 
enhavo estas ĝenerale serioza, 
intelekta kaj grava - bonega 
neintencita konsekvenco, kiun 
ni neniam antaŭvidis. 

- Kio estas la celo de 
Dotsubl Kial vi kreis ĝin? 

- Nu, la plej granda celo de 
Dotsub estas la tutmonda 
rekono - por ke Dotsub estu 
uzata kiel instrumento de ĉiu, 
kiu iam ajn pensis pri multling- 
vaj filmoj. Ni jam ekpaŝas sur 
tiu vojo. Tamen, ĉe la pleja 
komenco la motivoj, kom- 
preneble, estis iom aliaj. Mi 
kreis Dotsub pro la frustriĝo: 
kiudirekten iras la mondo? Kial 


la homoj eksplodigas sin, direk- 
tas aviadilojn en konstruaĵojn 
ktp? Mi sentis, ke unu el la ker- 
naj kialoj por tio estis la neeblo 
kompreni la sentojn, pasiojn kaj 
rakontojn de alikulturaj homoj. 
Parte pri tio kulpas la lingvaj 
baroj, parte - la ekzistantaj 
limoj pri kopirajto kaj distribua- 
do, kiuj venas kun la tradicia 
holivuda proviza ĉeno - la 
filmo devas esti nekredeble 
bona kaj profesia por ke ĝi estu 
disvastigata kaj videbla. Dotsub 
estis kreita por permesi, ke iu 
ajn povu vidi ion ajn kreitan en 
kiu ajn lingvo uzante liber- 
fontan, komunuman pensadon 
de Ret 2.0. 

- Mi rimarkas ke vi ŝajne 
subtenas la permesilon de la 
Krea Komunaĵo, sed mi vidis 
ankaŭ apartajn permesilojn 
de Dotsub. Kial la Krea 
Komunaĵo gravas al Dotsub 


kaj ĉu vi povus klarigi kiel 
funkcias la permesiloj de 
Dotsubl 

-Ni volas certigi, ke la krean- 
to kaj havanto de iu ajn enhavo 
povu plene regi ĉion, kio estas 
farata kun tiu enhavo, kaj per- 
mesi, ke la aliaj povu uzi la 
enhavon kiel ili volas. Tradicia 
kopirajto ofte ne permesas tion, 
diference de la Krea Komunaĵo. 
Ni vere kredas je la misio de 
ties permesiloj. Nun ni 
okupiĝas pri plena reverkado de 
niaj permesiloj, por ke la uzan- 


toj povu facile elekti la necesan 
permesilon per uzant-amika 
menuo. Nia intenco estas ankaŭ 
ebligi, ke la filmo-farantoj kaj 
rajto-posedantoj povu enspezi 
monon, uzante niajn ilojn, do 
niaj permesiloj ebligos ankaŭ 
tion. 

- Mi aŭdis kelkajn plendo- 
jn pri tio, ke malfacilas 
labori kun grandaj filmoj en 
Dotsub , ĉar nuntempe ne 
ekzistas la maniero importi 
dosierojn kun la subtitoloj. 
Ĉu vi planas aldoni ion tian 
estontece? 

- Oni ja povas subtitoli lon- 
gajn filmojn en nia retejo, sed 
nia originala beta-kodo vere 
estas ne tre efika kaj rapida - 
pri tio ni fakte laboras nun. 
Jam eblas elŝuti subtitol- 
dosieron kun la tempaj kodoj 
por ĉiu filmo en ĉiu lingvo; 
poste oni povas traduki ĝin sen 


konstanta ret-konekto, kaj 
poste simple alŝuti al la 
paĝaro. Post kiam ni finos la 
duan version de nia retejo kaj 
iloj dum la venontaj monatoj, 
ni esperas aldoni la eblecon 
importi subtitol-dosierojn, far- 
itajn per famaj programoj, kiel 
“Final Cut” aŭ “Adobe 
Premiere”. Ankaŭ inverse - 
ĉiuj dosieroj, faritaj per nia 
ilaro estos facile importeblaj 
por tiuj programoj. Tio certe 
estas alta prioritato por ni. 

- Kiujn plibonigojn ni 

povas atendi dum la venon- 
taj monatoj ĉe Dotsubl 

- La tuta retejo estos 
aliaspektigita, kaj la tuta kerna 
teknologio estos reprogramita. 
Ni baldaŭ havos la eblon 
aŭtomate konverti niajn filmo- 
jn de Flash-formo al mpg4- 
dosieroj, kiuj poste povos esti 


facile uzeblaj per poŝkom- 
putiloj. Ni ankaŭ traktas kun 
aliaj firmaoj pri integriĝo de 
Dotsub en ilojn, kiuj estas 
konektitaj rekte al televidiloj 
por ebligi, ke filmoj estu 
mendeblaj en specifaj lingvoj. 
Aldone, ni laboras kun diver- 
saj telekomunikadaj firmaoj 


por ke la filmoj povu esti liver- 
ataj al porteblaj iloj kiel 
poŝtelefonoj. 

- Kiel la legantoj de 
Kontakto povas kontribui al 
via projekto? 

- Ĉiu ajn povas alŝuti siajn 
filmojn al Dotsub ajnformate, 
kaj poste provizi subtitolojn 


por siaj filmoj kaj por aliaj fil- 
moj. Tio estas ege facila! 

- Dankegon pro la inter- 
vjuo, ni deziras sukcesojn al 
via projekto! 

Intervjuis Chuck Smith 
(Usono/Germanio) 


Esperanta Vikipedio sub atenta rigardo 


‘Tmagu la mondon, en kiu ĉiu 
unuopa persono sur la plane- 
do havas liberan aliron al la 
sumo de homara scio. Jen al 
kio ni strebas” 
Jimmy Wales, la iniciinto de 
Vikipedio 

“La problemo de Vikipedio 
estas, ke teorie ĝi ne povas 
funkcii, nur reale” 
Stephen Colbert, televida 
moderatoro 

Aleksandro Galkin, 
Rusio/Germanio 

La interreta teknolo- 
gio “vikio“ (de la 
havaja krivorto 
“wiki-wiki” - 
“rapide”!) fam- 
iĝis ĉefe pro ties 
apliko en 

plurlingva lib- 
era reta enciklo- 
pedio “Viki- 

pedio”, kiu kun 
kelkaj idaj projek- 
toj estas enterprenaĵo 
kaj ĉefokupo de la usona 
nekomerca fondaĵo 

“Vikimedia”. Kvankam la 
teknologio mem vere bone 
taŭgas por enciklopedio, ties 
primara celo estis ebligi 
facilan kaj fruktodonan 
kunlaboron de pluraj homoj 
super komunaj interligitaj 
dokumentoj, kiam ĉiu redak- 
tanto povas ŝanĝi la tekston 
sen timo nerenversigeble 
forigi aŭ kripligi parton de 
tiu dokumentaro. Laŭ la 
unua supraĵa pripenso oni 
povas decidi, ke la projektoj, 
kiuj baziĝas sur tiu teknolo- 
gio, devas esti tute kaosaj kaj 
anarkiaj, kaj ke la efikeco de 


tiu kunlaboro estas nealta. 
Tamen, kiel montras la 
ekzemplo de Vikipedio, tiu 
tipo de volontula nedirektata 
kunlaboro povas esti ege 
bona por retaj komunumoj, 
kies membroj kontribuas al 
la projekto volontule kaj sen 
(troaj) devoj. 

La ideo de Vikipedio kaj 

gia ofta miskompreno 

Bedaŭrinde, multaj homoj, 
supraĵe 


ilspecaj periodaĵoj, ekzemple, 
al la sciencaj revuoj, kiuj pub- 
likigas nur superrigardajn 
artikolojn. 

Tiu, kiu ekkonas la ideon de 
Vikipedio iom pli profunde, 
ol pere de ties nomo, nepre 
renkontas la ĉefajn principojn 
de Vikipedio, kiujn konas ne 
ĉiuj “pasivaj” subtenantoj aŭ 
oponantoj de la projekto. La 
plej unua principo donas la 
jenan difinon de Vikipedio: 
“Vikipedio estas enciklope- 
dio, kiu estas verkata por doni 
profiton al ties legantoj. ĉi 
enkorpigas la elementojn de 
ĝeneralaj enciklopedioj, spe- 
cialaj enciklopedioj kaj 
almanakoj”. Tiu difino 
klare montras, ke kvankam 
Vikipedio estas enciklope- 
dio, ĝi havas elementojn 
de aliaj verkoj, inter kiuj 
ankaŭ la almanako. 

Tio ne estas 
hazar- 



konante 

la projekton, ofte miskompre- 
nas ĝian ideon. Malgraŭ tio, 
ke la plena nomo de 
Vikipedio estas “Vikipedio, la 
libera enciklopedio”, 

Vikipedio ne estas enciklope- 
dio en la plej konata senco de 
tiu vorto. Pli precize oni 
povas priskribi ĝin “volontula 
kompendio de diversaj fak- 
toj”. Do, volontuloj provas 
kompili pli-malpli similajn 
faktojn pri diversaj fenomenoj 
en tiutemajn artikolojn kun la 
celo doni superrigardon pri la 
objekto. Tial oni povas nerek- 
te kompari Vikipedion al sim- 


da, ĉar 
Vikipedio 
baziĝas grand- 
parte sur la retaj fontoj, 
kies vereco ne ĉiam estas 
bone pruvebla. Sed estante 
“kompilaĵo” Vikipedio, 
tamen, plu donas bonan 
superrigardon pri la temo. 
Alia grava principo de 
Vikipedio estas “Vikipedio 
mem ne povas esti fonto de 
informo”. Do, oni uzu 
Vikipedion nur kiel helpan 
deirpunkton - sed neniel kiel 
fidindan fonton; kiel la lasta- 
jn oni uzu paperajn faklibrojn 
kaj fakrevuojn. 


Ne nur enciklopedio 

Kontraste al ĉiuj aliaj encik- 
lopedioj en la mondo, kiuj 
dekomence estis unulingve 
evoluigataj kaj nur poste 
tradukataj al aliaj lingvoj, 
Vikipedio estas dekomence 
multlingva kaj multflanka 
enciklopedio, kie ĉiu lingva 
sekcio evoluas memstare kaj 
sendepende pere de la penoj de 
ties lingva komunumo. Tiu 
multlingveco donas al 
Vikipedio grandan fleksiĝe- 
mon, ĉar preskaŭ por ĉiu temo 
troveblas “loka eksperto”, kiu 
povas doni ekzaktan kaj korek- 
tan informon pri certa loko, 
lando, lingvo aŭ kultura 
fenomeno. Tiel la artikoloj, 
kiuj ricevis statuson de elstaraj 
artikoloj en certaj lingvaj sek- 
cioj de Vikipedio, estas 
tradukataj por kompletigi 
artikolojn en aliaj lingvoj. Tiu 
interago kaj “dialogo” inter 
pluraj Vikipedioj kondukas al 
pli neŭtrala kaj adekvata 
enciklopedia enhavo. 

Enciklopedia enhavo 
per si mem ne 
estas ho- 
mogena. 
Por ilustri 
t e k s t a n 
informon oni 
ofte enmetas bildo- 
jn, sonojn (prononc-helpojn aŭ 
aŭdio-artikolojn por handikapi- 
toj) aŭ matematikajn formulo- 
jn. Krome, ne ĉiun informon 
eblas meti en la enciklopedian 
artikolon: en la artikolo pri 
Indira Gandhi aŭ Dalai Lama 
oni apenau povas citi ĉiujn ilia- 
jn famajn diraĵojn. Guste pro 
tio la ĉefa enciklopedia trunko 
disbranĉiĝis je kelkaj idaj pro- 
jektoj, kiuj kompletigas kaj 

Tabelo 1. Vikipedio kaj ties idaj projektoj 
(stato por la 2-a de aŭgusto. 2007) 


Nomo 

Kiam 

lanĉita 

En kiom 
da 

lingvoj 

ekzistas 

Pozicio de 

la 

Esperanta 

parto 

Kvanto de la 
artikoloj en 
la Esperanta 
parto 

Priskribo 

9 

Vikipedio 

15-an 
de jan. 
2001 

252 

16 

86 698 

Ĉefa enciklopedio kun pli ol 
7 milionoj da artikoloj en 
250 lingvoj. 

4 H , 

Vikivortaro 

12-an 
de dec. 
2002 

172 

70 

426 

Multlingva vortaro kun 
sinonimoj, etimologio, 
klarigoj. 

9 

Vikilibroj 

10-an de 
jul. 
2003 

120 

26 

311 

Libere legeblaj kaj 
elŝuteblaj libroj pri diversaj 
temoj. 

Vikicitaro 

20-an 
de jul. 
2003 

87 

30 

225 

Kolektoj de diverslingvaj 
citaĵoj laŭ la temoj kaj 
fontoj/personoj. 

W 

Vikifontoj 

24-an de 

nov. 

2003 

53 

— 

ĉ 200 

Projekto por kolekti 
diversajn fontojn: historiajn 
dokumentojn kaj aliajn 
tekstojn. Esperanto- 
dokumentoj dume troviĝas 
enkadre de la projekto 
Vikilibroj. 

Vikinovaĵoj 

3-an de 
dec. 
2004 

22 

— 

— 

Novaĵoj de civilaj ĵumalistoj 
el diversaj landoj. Dume 
aperas kiel parto de 
Vikipedio. 

& 

Komunejo 

7-an de 
sep. 
2004 

— 

— 

— 

Centra deponejo por bildoj, 
sonoj, videoj kaj aliaj 
netekstaj informoj, komune 
uzataj de ĉiuj Vikipedioj. 

Inkubatoro 

? 

— 

— 

— 

Speciala projekto por testi 
novajn lingvojn kaj idajn 
projektojn en tiuj lingvoj. 


universaligas la enciklopedian 
enhavon de sia patro Vikipedio. 

E1 la tabelo 1 oni povas vidi, 
ke Esperanto-projektoj kutime 
ne estas bone evoluintaj, la 
sola pli-malpli aktiva projekto 
estas Esperanta Vikipedio, kiu 
estas nun la 16a Vikipedio laŭ 
la grandeco. Tamen, ne malpli 
grave estus evoluigi ankaŭ la 
idajn projektojn: en la reto 
ekzistas multaj diversaj 
Esperanto-bibliotekoj kun ple- 
naj tekstoj. Tiujn oni povus 
ŝovi al la Vikifontoj, kiu povus 
esti bona loko por ĉiuj liberaj 
tekstoj en Esperanto. Apartan 
atenton meritas relative nova 
projekto de la fondaĵo 
“Vikimedia”: Vikiversitato. 
Estas projekto kun la celo 
helpi al la homoj kunlabori pri 
diversaj manlibroj, helpiloj kaj 
aliaj instrumaterialoj (do, iom 
simila al jam ekzistanta pro- 
jekto edukado.net). Tamen, ĉi 
tie la temoj povas esti tute vas- 
taj, de scienco ĝis arto. Laŭ 
mia opinio, tiu ĉi projekto 
povus esti ege grava por 
Esperanto, ĉar en Esperanto 


preskaŭ ne ekzistas lernolibroj 
kaj gvidlibroj ne pri 
Esperanto, kio iom malhelpas 
al scienca evoluo de la lingvo. 
La ĝermo de Esperanto-pro- 
jekto estis lancita ĉe Vikilibroj, 
sed dume mankas vera gvidan- 
to por puŝi la aferon antaŭen. 

Nomspacoj kaj titoloj 

Ne ĉiu dokumento, kiu estas 
en Vikipedio, devas nepre esti 
artikolo. Vikipedio havas 
diversajn nomspacojn , kiujn 
oni povas imagi kiel lokojn por 
diverstipaj dokumentoj (kaj 
malsamaj dokumentoj kun la 
sama nomo povas ekzisti en 
malsamaj nomspacoj). La ĉefa 
nomspaco nomiĝas 

“Artikoloj” kaj enhavas ĉiujn 
artikolojn de Vikipedio. Ĉar ĝi 
estas la ĉefa nomspaco, oni 
neniel devas aparte indiki ĝin. 
Krom tiu nomspaco ekzistas 
samgranda nomspaco 

“Diskuto”, kiu enhavas ĉiujn 
diskutpaĝojn. Ĉiu vikipedia 
artikolo havas propran diskut- 
paĝon, en kiu la kunlaborantoj 
pridiskutas la aferojn, rilatajn 


al la artikolo, interŝanĝas opin- 
iojn kaj (sufiĉe ofte) solvas 
redaktokonfliktojn. 
Diskutpaĝoj estas esenca parto 
de la vikipedia kunlaboro; 
ekz., en la anglalingva 
Vikipedio estas tre kutima 
afero, kiam diskutpaĝoj estas 
multe pli longaj, ol la artikolo 
mem - en la tiel nomataj 
“mezgrandaj Vikipedioj” tio 
estas pli malofta fenomeno. 

Alia ne malpli grava 
nomspaco estas “Vikipediistaj 
paĝoj” kaj “Vikipediistaj 
diskutoj”. Tiuj du nomspacoj 
similas al la nomspacoj 
“Artikoloj” kaj “Diskutoj”, sed 
entenas la informon pri 
unuopaj registritaj kontribuan- 
toj. Ĉiu novregistrita kon- 
tribuanto aŭtomate ricevas 
propran vikipediistan paĝon, 
en kiu tiu povas prezenti sin 
kaj skize prezenti tie la infor- 
mon, kiu ebligas efikan kun- 
laboron. Oni povas, ekzemple, 
indiki la parolatajn lingvojn, 
iujn (mal)satojn, (mis)prefero- 
jn de la uzantoj kaj ilian 
apartenon al certaj grupoj. 

Plia grava elemento de 
Vikipedio estas la nomspaco 
“Ŝablono” kun la responda 
subspaco “Ŝablona diskuto”. 
Ŝablonoj estas kvazaŭ reuze- 
blaj konstru-ŝtonoj, kiujn oni 
povas enmeti sur plurajn paĝo- 
jn. Ekzistas statikaj ŝablonoj, 
kiuj simple aldonas iun bildon 
(ekzemple flagon de certa 
lando), tekston ktp. Sed ekzis- 
tas ankaŭ la dinamikaj 
ŝablonoj, kiuj ebligas ŝanĝon 
aŭ precizigon de sia enhavo 
surbaze de la infomo, kiun oni 
aldone indikas ĉe enmeto de la 
ŝablono. Ekzemple, multaj 
altkvalitaj artikoloj en 
Vikipedio havas informkesto- 
jn, kie la informo estas donita 
en tabela formo. Plejparto de 
tiuj informkestoj estas reuzataj 
sur pluraj paĝoj, kaj pro tio ili 
estis kreitaj kiel dinamikaj 
ŝablonoj, kies enhavo estas 
ŝanĝata depende de la aktuala 
artikolo (ekmeple, se temas pri 
artikoloj pri urboj, oni povas 
indiki diversajn urbonomojn, 
blazonojn ktp). Tiuj ŝablonoj 
plirapidigas la kreon de plaĉe 


kaj samtempe enciklopedie 
aspektantaj paĝoj. 

Ankoraŭ unu grava nomspa- 
co estas “Helpo”, kiu enhavas 
la dokumentojn, kiuj normigas 
kaj reguligas la funkciadon de 
Vikipedio. Krom banalan 
helpon pri tio, kiel redakti 
artikolojn, tiu parto enhavas 
plurajn regulojn kaj principojn 
de Vikipedio. Por rapida refer- 
enco al tiuj reguloj multaj el ili 
havas akronimojn, kiujn oni 
vaste uzas. La plej baza prin- 
cipo de Vikipedio estas la t.n. 
NPOV, “neŭtrala vidpunkto ” 
(de la angla “neutral point of 
view”). Laŭ tiu principo, ĉiu 
artikolo de Vikipedio devas 
esti verkita laŭ neŭtrala, sen- 
partia vidpunkto, kaj enteni 
nur objektivan informon sen 
opinioj aŭ komentoj. Tiu prin- 
cipo ofte fariĝas ŝtono de 
falpuŝiĝo por kontribuantoj 
kun diversaj opinioj pri la 
problemo, kio kondukas al la t. 
n. “redaktaj militoj”. Aliaj 
gravaj principoj rekomendas, 
ekzemple, esti amikema kaj 
afabla kun ĉiuj kontribuantoj 
de Vikipedio (sendepende de 
ties statuso kaj kontribuo), ne 
ataki ankoraŭ freŝajn vikipedi- 
istojn (eĉ se tiuj eble kon- 
tribuas mise aŭ eĉ ion detruas 
- ĉar la teknologio de 
Vikipedio ebligas renversigon 
de ĉiu, eĉ la plej fatala ŝanĝo), 
kaj ĉiam supozi bonan inten- 
con malantaŭ la agoj de aliaj 
kontribuantoj, eĉ se ili ŝajnas 
unuavide misaj aŭ malbonaj. 
La reguloj de Vikipedio ne 
estas rigidaj, sed de tempo al 



VlklpodloiBabŭS 

Ŭ 

Pi!3lxki 1 ittfvk,ĴKri| [icjTUSlVTM 

icgc- uiiikjOivnBa. 

ru 

4 

:■=! I I1 * HaiK 1 1 vi 'i :h 11 m 

nEM-SVI KB* 

de 

T 

ĥ^lllllzMI ^lrtf ^Mlir UlllM 

Dtulsc h kcnnSni sas- 

fr 

2 

flPtMr [IMI Kllllllf jltHll I.IĴ lllll rihlif!l ftv»- 

un i'Y l ĵ j m-ovcn crt frn-nfai& 

KŭtegafiGiUikipeditrtoi loŭ Siiavo 



U\ mĝsE. m - :--=ar c ^ er Lirt>& 

" Informo-kesto pri redak- 
tanto de Vikipedio 





numero 220 (2007:4) 


.%une -porptiSona mondo. 



































Kompartabelo de Vikipedioj en diversaj lingvoj (stato por la 14-a de julio 2007). 

tempo estas plifajnigataj. 

Ankoraŭ unu grava nomspa- 
co estas “Portalo”. Portaloj 
celas unuigi kontribuantojn pri 
unu certa temo kaj koherigi ili- 
ajn kontribuojn. En Esperanta 
Vikipedio ekzistas portaloj pri 
matematiko, pri ludoj, pri liter- 
aturo kaj kelkaj aliaj temoj. Ili 
estas siaspecaj subkomunumoj 
enkadre de Vikipedio, kiuj hel- 
pas al homoj koni unu la alian 
kaj konkordigi sian aktivecon 
en Vikipedio. 

Statusoj. komitatoj kaj 
maliculoj 

Kvankam la bazaj principoj 
de Vikipedio egaligas ĉiujn kon- 
tribuantojn, kelkaj el ili povas 
ricevi apartajn statusojn. Tiuj 
statusoj neniel “pligravigas” 
homojn, sed simple indikas 
respondecon pri certaj taskoj en 
la vikipedia komunumo kaj 
estas signo de fido flanke de 
komunumo. Ajna statuso povas 
esti ankaŭ forprenita laŭ la deci- 
do de la komunumo (kie ĉiu 
aparta kontribuanto havas rajton 
de unu voĉo). 

La plej konata “statuso” en 
Vikipedio estas “administran- 
to”. Administrantoj estas la 
homoj, kiuj prizorgas la 
teknikan flankon de Vikipedio, 
tamen sen iri tro profŭnden al la 
kerno de la tuta sistemo. Ili 
povas protekti kaj malprotekti 
paĝojn, redakti protektitajn 
paĝojn (ekzemple por 
Esperantigi novajn sistemajn 
mesaĝojn), rapide renversigi 
ŝanĝojn de aliaj uzantoj en la 
artikolo, forbari uzantojn, kiuj 
endanĝerigas funkciadon de 


Vikipedio. Administrantoj estas 
aprobataj de la komunumo per 
simpla baloto post mallonga 
sinprezento de la kandidato. 

Alia figuro en Vikipedio 
estas “burokrato”. Burokrato 
estas homo, kiu havas ĉiujn 
funkciojn kaj eblojn de admin- 
istranto, sed krome rajtas fari 
aliajn uzantojn administrantoj. 
Ĉiu Vikipedio havas sian pro- 
pran burokraton; grandaj 
Vikipedioj, kie la nomumado 
de administrantoj okazas 
sufice ofte, havas plurajn 
burokratojn por efektivigi tiujn 
taskojn. Burokrato, tamen, raj- 
tas nur aljuĝi la statuson de 
administrantoj (laŭ la decido 
de la komunumo), sed ne for- 
preni ĝin. La statuso povas esti 
forprenita nur de “stevardo”, 
plia altrangulo, kies ĉefa celo 
estas prizorgi interprojektajn 
aferojn. Stevardoj ne estas lig- 


itaj al iu certa Vikipedio kaj 
rajtas forpreni (same, kiel 
aljuĝi) statusojn en ajna 
Vikipedio. Kompare al admin- 
istranto kaj burokrato, stevar- 
doj estas reelektataj kun certa 
periodeco, kaj por resti stevar- 
do oni devas esti reelektitaj. 

Preskaŭ ĉiu Vikipedio (eĉ 
malgrandaj!) havas sian propran 
Ambasadejon. Ambasadejon 
konsistigas la homoj, kiuj krom 
la lingvon de certa Vikipedia 
projekto bone scipovas ankaŭ 
almenaŭ unu “eksteran lingvon” 
- ili estas la kontakt-personoj 
okaze de ajnaj demandoj pri la 
projekto. Plia tre grava komitato 
estas la tiel nomata Arbitracia 
komitato, kiu juĝ-simile pritrak- 
tas ĉiujn konfliktojn en 
Vikipedio, precipe kiam tiuj 
havas etikan aspekton. Rilate al 
la Arbitracia komisiono ekzistas 
ankoraŭ unu statuso en 


Vikipedio, la t.n. “uzanto-kon- 
trolisto “. Li estas homo, kiu 
povas kontroli, ĉu du diversaj 
kontoj ĉe Vikipedio apartenas al 
du diversaj homoj aŭ al unu. Tio 
fariĝas ege grava, kiam dum 
balotoj oni komencas suspekti 
manipuladojn ĉe la voĉdonoj. 

Cetere, tiujn homojn, kiuj 
starigas plurajn kontojn ĉe 
Vikipedio, oni nomas “majstroj 
de ŝtrumpaj pupoj” kaj la 
respektivajn kontojn 
“ŝtrumpaj pupoj”. Aliaj 
diboĉuloj en Vikipedio estas la 
tiel nomataj “troloj” - homoj, 
kiuj intence provokas aliajn 
uzantojn al konfliktoj kaj ŝatas 
spekti tiujn. Sed la plej ofta tipo 
de maliculoj en Vikipedio estas 
simplaj “vandaloj”: homoj, kiuj 
celas detrui aŭ kripligi 
Vikipedion. Se banalaj van- 
daloj simple provas forigi la 
tutan enhavon de artikoloj aŭ 
meti tie sian ofte ofendan aŭ 
memreklaman enhavon, pli 
rafinitaj maliculoj redaktas 
artikolojn aldonante intencajn 
falsaĵojn, kaj okaze de lerta 
korekto estas ege malfacile dis- 
tingi tiun vandalan ŝanĝon 
disde normala redakto. Feliĉe, 
Esperanta Vikipedio dume ne 
estas tiel populara, kiel la alil- 
ingvaj projektoj, kaj ne altiras 
tiom multe da intencaj fŭŝantoj. 
Ekde 2007 en Vikipedio oni 
aldonis la eblon vidi ŝanĝon de 
ĉiu artikolo sur la paĝo de 
“Lastaj ŝanĝoj” kiel diferencon 

inter la antaŭa kaj aktuala ver- 
sioj. Ĉiu ŝanĝo, kiam nereg- 
istrita uzanto subite forigas 
grandan parton de la teksto aŭ 
male - aldonas ion, rapide kap- 
tas la atenton de deĵora admin- 
istranto kaj estas (okaze de van- 
dalaĵo) rapide renversigata. 

Kriteroj kaj komparoj 
inter Vikipedioj 

Sufiĉe ofte oni fanfaronas 
pri la relative granda artikolk- 
vanto en Esperanta Vikipedio. 
Julie 2007 la kvanto de ĝiaj 
artikoloj estis 86.199. Granda 
kvanto, ĉu ne? Konsideru, ke 
tio ja estas la kvanto de la tiel 
nomataj “veraj artikoloj” - la 
artikoloj kun enciklopedia 
enhavo, do, nek paĝoj kun 
alidirektiloj, nek aliaj nomspa- 
coj de Vikipedio estas 
kunkalkulitaj. Laŭ tiu ĉi indico 
Esperanta Vikipedio superis, 
ekzemple, la turkan, slovakan, 
cehan, danan, ukrainan, araban 
kaj multajn pliajn Vikipediojn. 
Ĉu ne admirinda fakto? 

Ni tamen provu pli atente 
pristudi la situacion. Se ni rigar- 
dos iomete retrospektiven, ni 
vidos, ke la 5-an de Decembro 
2003, kiam Esperanta 
Vikipedio festis sian 10-milan 
artikolon, ĝi estis la deka 
Vikipedio laŭ la kvanto de 
artikoloj, postsekvata de la itala 
kaj katalana, kiuj havis po ĉ. 5 
000 artikolojn. Kiel oni povas 
rimarki, la katalana ankoraŭ ne 
sukcesis kreskatingi Esperantan 
Vikipedion, sed la itala jam 
estas ne plu atingebla. Do, klare 
videblas, ke Esperanta 
Vikipedio evoluas malpli rapi- 
de, ol la aliaj Vikipedioj (ekzem- 
ple, malpli rapide, ol la turka, 
kiu septembre 2007jam superis 
la Esperantan - ndlr). 

Tamen, ĉu la kvanto de 
artikoloj estas bona kriterio por 
juĝi pri “sukceso” de tiu aŭ alia 
Vikipedio? Malfacilas kredi, ke 
bona artikolo povas esti verkita 
de nulo ĝis kompleta formo per 
unu redakto, aŭ, alivorte, ke oni 
“per unu plumverŝo” verkis 
bonan artikolon kaj ne plu 
redaktas ĝin. Do ne malpli 
gravas la alia kriterio, la kvanto 
de redaktoj, aŭ, por esti pli pre- 


cizaj, la averaĝa redaktokvanto 
por ĉiu artikolo. Se ni nun kom- 
paras en la tabelo Esperantan 
Vikipedion kun la turka, ni 
vidos, ke la lasta havas pli da 
korektoj malgraŭ tio, ke la 
artikolkvanto estas malpli gran- 
da, ol en nia Vikipedio. Tio 
montras, ke artikoloj en turka 
Vikipedio estas pli ofte redak- 
tataj kaj (verŝajne, sed ne 
nepre) havas pli bonan kvali- 
ton. Eĉ pli valora estas la alia 
parametro, kiu nomiĝas “pro- 
fundeco”. ĉi indikas ne nur 
kiom da redaktoj averaĝe havas 
unu artikolo, sed ankaŭ kiom 
da neartikolaj paĝoj (ŝablonoj, 
helpoj, aktivaj diskut-paĝoj) 
havas Vikipedio kompare al la 
artikol-paĝoj - ja klaras, ke la 
ekzisto kaj uzado de tiaj paĝoj 
rekte influas la kvaliton de la 
artikolaj paĝoj. 

Por definitive konsciiĝi pri 
senutileco de kvanto-kriterio 
ni rigardu la plej lastan linion 
en la tabelo, kie staras 
Vikipedio en la lombarta ling- 
vo. Mi, verdire, neniam aŭdis 
pri tiu lingvo, kaj pro nura 
intereso pri Vikipedio mi 
eksciis, ke ĝi estas lingvo, 
parolata en norda Italio. Estas 
iom stranga fakto, ke tiu ŝajne 
ne tiel konata lingvo jam havas 
pli ol 50 mil artikolojn. Tamen, 
se oni rigardos pli atente, oni 
vidos, ke la profundo de ties 
artikoloj estas nulo. Tio signi- 
fas, ke post kreo de ĉiu artiko- 
lo oni neniam plu redaktis ĝin. 
Ĉu tio eblas? La miraklo klar- 
iĝas, se oni legos kelkajn 
artikolojn el tiu Vikipedio. Mi 
provis alklaki la ligilon “haz- 
arda paĝo” kaj vidi, kiuj paĝoj 
aperas - kelkaj paĝoj, kiujn mi 
trarigardis, estis tre mal- 
grandaj (kelk-liniaj) kaj temis 
ĉefe pri malgrandaj geografiaj 
objektoj (etaj urboj ks.). Kial 
do tiuj artikoloj aperis en 
Vikipedio? Evidente, ili estis 
kreitaj per la uzo de roboto - 
speciala programo, kiu 
aŭtomate produktas paĝojn 
kun (ŝajne) enciklopedia infor- 
mo. Sufiĉas trovi en la reto 
tabelon kun la nomoj de urboj, 
ties fondojaroj kaj loĝantar- 
kvanto, kaj oni tuj povas pro- 


dukti milojn da novaj artikoloj. 
Tiaj artikoloj pufigas 
Vikipedion, sed (miaopinie) 
havas neniun enciklopedian 
valoron. Krom paroli pri urboj, 
kantonoj kaj komunumoj de 
diversaj landoj (kio estas 
sufiĉe fekunda temo), oni 
povas produkti multajn pliajn 
artikolseriojn pri steloj, datoj, 
kemiaĵoj kaj aliaj objektoj. Ĉio 
ĉi, tamen, estas nur por 
pligravigi Vikipedion por aliu- 
loj, ĉar malfacile kredeblas, ke 
iu vere legas tiujn artikolojn 
por ekscii pri io. 

Tiuj “malvivaj animoj” trove- 
blas preskaŭ en ĉiu Vikipedio; 
ankaŭ Esperanta Vikipedio 
havas plurajn “robotajn” paĝo- 
jn, inter kiuj la plej multaj estas 
komunumoj de Italio, urboj de 
Germanio kaj vilaĝoj de 
Rumanio. Tiuj artikoloj estas 
kutime sufiĉe plaĉ-aspektaj, 
sed prezentas nur tabelan infor- 
mon pri la objekto. 

Koncerne la difinon de 
“altkvalita artikolo” necesas 
diri, ke ties difino ege varias 
de unu Vikipedio al la alia. 
Tamen en ĉiuj Vikipedioj 
(ankaŭ en la Esperanta), oni 
kutimas kategorii artikolojn 
laŭ ties grandeco kaj kvalito. 
Tre malgrandaj artikoloj, kiuj 
konsistas nur el unu-du frazoj 
sen ligiloj al aliaj artikoloj, 
estas nomataj ĝermetoj. Se 
ĝermeto ne pligrandiĝas, ĝi 
riskas esti forigita. Plia ŝtupo 
de maturiĝo estas ĝermo: ĝi 
devas havi almenaŭ tri senco- 
havajn frazojn pri la artikol- 
objekto kaj almenaŭ unu lig- 
ilon. Tamen, eĉ tiaj artikoletoj 
ne estas vere enciklopediaj kaj 
devas esti pligrandigitaj. Veraj 
artikoloj, se ili estas sufiĉe 
ampleksaj kaj bonaj, povas iĝi 
“legindaj artikoloj”; eĉ pli 
bonaj artikoloj povas iĝi 
“artikolo de la semajno” (kies 
mallonga prezento aperas en la 
titolpaĝo de Esperanto- 
Vikipedio) aŭ “elstara artiko- 
lo” (fakte, ĉiuj artikoloj de la 
semajno aŭtomate fariĝas 
ankaŭ elstaraj artikoloj). 

ĉis nun ni atentis nur 
artikol-kvanton. Sed eĉ pli 
grava povas esti la kvanto de 

Ekzemplo de informkesto 
vikipediistoj - do, la homoj, 
kiuj regule verkas kaj redaktas 
por Vikipedio. En la sama 
tabelo ni vidas, ke nia 
Vikipedio havas sufiĉe moder- 
an kvanton de uzantoj, iom pli 
ol 3 mil. E1 tiuj 3 mil nur 735 
redaktis pli ol 10 artikolojn, 
kaj 230 pli ol 100 (inkluzive 
robotojn). Do, la ĉefa “labo- 
rantaro” de Esperanta 
Vikipedio estas ĉ. 200 homoj. 
Se ni tamen pritraktos nur 
tiujn, kiuj en 2007 ĉiumonate 
kontribuis per pli ol 5 
artikoloj, la kvanto de la kon- 
tribuantoj reduktiĝos ĝis 130. 
Do, la “aktiva” komunumo de 
Vikipedio estas iom pli ol 100 
homoj - sufiĉe malmulte por 
tiel granda Vikipedio, ĉu ne? 


(daŭrigota) 

La neĝo en Forchheim 


La defenda murego en Nurenbergo 


La urbo Fŭrth 


La presilo en la domo-muzeo de A. Dŭrer 

Vojaĝe tra kelkaj urboj 
de norda Frankonio 


Yenovk Lazian, Francio/ 
Germanio 

Mi ne plu ŝatas vojaĝi. 
Flugkompanioj postulas de ni pli 
kaj pli da... nepostulemo. Pariza 
flughaveno volis, ke mi ne for- 
flugu, sed senĉese rondiru tra 
ĝiaj intestoj serĉante la troven- 
dan elir-pordegon. Nurenberga 
aviadilejo mienis multe pli gaje. 
Eĉ la suno kaŝrigardis tra nuboj. 

Mi tuj sentis min iu gravulo, 
ĉar miaj gastigontoj venis bon- 
venigi min triope: Manfred kun 
la edzino kaj Bernhard. Ni forra- 
pidis tra maldensaj grizaj arbare- 
toj al Erlangen, kie mi gastos ĉe 
Bernhard Maurer. Paralele al la 
ŝoseo, kelkajn metrojn flanken, 
pasis la biciklovojo. Estis frua 
vespero, do iuj jam biciklis hej- 
men. Jen rava libero! Mia bicik- 

10 dormas en la kelo, ĉar miaj 
ĉiutagaj veturbezonoj forte ligas 
min al la metroo, kaj krom tio, 
bicikli en Parizo estas tro streĉe. 

Erlangen estas urbo fiere 
memstara. Samgranda urbo en 
Francio ĉiom dependus de la 
apuda urbego kaj estus nur 
dormejo. La koro de Erlangen 
estas la firmao “Siemens”. Ĉiu 
urbano aŭ laboras en ĝi, aŭ pris- 
ervas tiujn, kiuj laboras. 
Bernhard Maurer ne estas escep- 
to. Li la tutan vivon laboris en 
“Siemens”, kaj nun estras suben- 
trepreneton ene de la ĉefentre- 
preno. La tagordo de Bernhard, 
kiom ajn libera, estas sufiĉe 
streĉa. Eĉ malfruvespere, kiam 
la litoj jam vokas siajn mastrojn, 

11 sidadis ĉe la skribotablo kaj 
finkalkulis ion, enkovertigis 
leterojn, skribis kelkliniaĵojn. 
Tiom laborema kaj laborka- 
pabla, Bernhard tamen estas 
vivoplena gajulo. Liaj respondoj 
estas ĉiam rapidaj kaj spritaj. Lia 
rido tondras dum amikaj kun- 
venoj. Kaj la amikaj kunvenoj ja 
oftas. En Erlangen ĉiuj laboras 
kune aŭ apude. Oni najbaras, la 
najbareco transkreskas en 
amikecon, kaj la gorĝo iom seka 
pro ridbabilado ĉiam volonte 
bonvenigas kruĉon da biero. 
Antaŭ mia alveno Bernhard kon- 
silis al mi iom ŝanĝi mian dieton 


favore al la loka biero, kiun en 
Suda Germanio oni trinkas 
riverkvante. Mi sekvis lian kon- 
silon kaj eĉ ĉampionis tiuterene. 

La tagordo por la semajno estis 
delonge preta. Nurenbergo bon- 
venigis min per pluvaĉo kaj ven- 
tego. Triopo da nurenberganoj 
irigis min tra la malnova urbo, 
ĝiaj pontetoj kaj preĝejoj. La 
bomboj ne kompatis la urbon 
dum la Dua Mondmilito, kaj mul- 
taj domoj estis ruinigitaj. Multaj 
novaj konstruaĵoj tute ne beligas 
la intermuregan urbokoron. 
Tamen la konservita parto plene 
satigas la okulon per belaĵoj. 

Oni kore bonvenigis kaj pri- 
zorgis min kaj en Erlangen, kaj 
en Nurenbergo, tamen mi atendis 
alian rendevuon: tiun kun mia tre 
ŝatata desegnisto kaj pentristo 
Albrecht Dŭrer. Mi intencis pasi- 
gi duontagon gaste en lia hejmo- 
muzeo, tamen kun bedaŭro trovis 
malmulte da liaj verkoj. 
Anstataŭe plene ĝueblas la 
hejmetoso: mezepoke vestita kla- 
rigistino rolis kiel la edzino de la 
pentristo prirakontante “sian” 
vivon kun Dŭrer. En la muzeo, en 
la desegnejo kaj presejeto labo- 
ras artistoj, kies durer-stilaj 
desegnaĵoj aĉeteblas surloke. 

La urbo Fŭrth preskaŭ 
kunkreskis kun Nurenbergo. 
Antaŭe ĉi tie loĝis multe da judoj. 
Fŭrth rozkoloras same kiel 
Nurenbergo. Mi dirus, ke arkitek- 
ture ĝi pli harmonias ol ĉi-lasta, 
ĉar dummilitaj bomboj preskaŭ 
ne trafis ĝin. La ĉirkaŭaĵo de la 
urbestrejo kaj urbo-konsilejo 
estas virge antikva. Ĉirkaŭiru ilin, 
glitante per la rigardo sur la dom- 
fasadoj: ilia ŝaŭmo-ŝtono estas 
kovrita per belegaj ĉizaĵoj. Se ne 
malvarmaj pluvo kaj ventego, mi 
vizitus ankaŭ la judan tombejon. 

Ĉiu gapvaganto elektas siagus- 
tajn vizitaĵojn. Foje min logas tute 
ne vidindaj loĝkvartaloj. Mi tra- 
paŝis kelkajn en ambaŭ urboj. Eĉ 
se ne samgrade belaspektaj, ĉiuj 
estis dece puraj, almenaŭ kom- 
pare kun la samrangaĵoj en 
Francio, kie oni pene evitas 
enpaŝi ĉiean hundofekon kaj kie 
la trotuarojn kovras paperaĉoj. En 
kelkaj kvartaloj multas enmigrin- 

toj: plejparte turkoj, sed ankaŭ 
serboj, kroatoj, albanoj, italoj kaj 
ekssovetianoj. Certaj stratanguloj 
ŝajnas esti tute turkiecaj: kafejoj, 
kunvenejoj, vendejoj ellasas ori- 
entecajn manĝodorojn kaj 
muzikon. Tamen ĉie regas germa- 
niaj deco kaj ordo. 

En Forchheim nin salutis neĝo. 


Ĝi belege priŝutis pintajn tegmen- 
tojn kaj eĉ promesis resti surtere 
ĝis la morgaŭa tago. En la urbo 
oni montris al mi akvomuelejon 
kaj du bierfarejojn. Unu estis 
apud la alia, do mi demandis, ĉu 
ili ne konkurencas. Sed klariĝis, 
ke iliaj bieroj estas malsamgustaj, 
do ĉiu havas sian preferantaron. 


Se vi veturas tra germanaj 
urboj senveturile, jen utila konsi- 
lo: aĉetu tagbileton, t.e. bileton 
validan dum tuta tago por ĉiuj 
transportiloj. La tagbileto aĉetita 
sabate validas ankaŭ dimanĉe! 
Ekzistas ankaŭ kelkatagaj biletoj. 
Se vi vojaĝas kelkope, eblas aĉeti 
kelkopan bileton, tio kostos 


malpli multe, ol kelkaj apartaj 
biletoj por ĉiu. Ne hezitu kun- 
preni aŭ eĉ surloke pruntepreni 
biciklon. Fervoj-vagonoj kaj ofte 
eĉ subteraj trajnoj proponos 
lokon por via fera ĉevaleto. 

Noto: Frankonio estas 

regiono de Germanio, troviĝan- 
ta en la norda parto de Bavario. 


IJK en Hanojo - diskutforumo pri paco, 
kunlaboro kaj disvolviĝo 


Lai Thi Hai Ly, Vjetnamio 

Ĉirkaŭ 200 partoprenantoj el 35 landoj 
de 5 kontinentoj venis en Hanojon por 
partopreni la 63an IJKon, kiu okazis 
inter la 27a de julio kaj la 3a de aŭgusto 
2007. La kongresa temo estis “Paco, kun- 
laboro kaj disvolviĝo”. 

La 63-a Internacia Junulara Kongreso 
okazis en Hanojo, “la Urbo de Paco” (laŭ la 
rekono de UNESCO), kvazaŭ atestante la sen- 
mortecon de la Zamenhofa ideo kaj la genera- 
cian transiron en la 21-an jarcenton. Modema 
Vjetnamio estas paca, dinamika, disvolviĝan- 
ta lando, kies 85 milionoj da loĝantoj aspiras 
eniri la estontecon, atinginte kaj konservinte la 
riĉecon de la kulturoj, potencon de la lando, 
demokration kaj justecon. 

La kongresa temo - “Paco, kunlaboro kaj 
disvolviĝo” - tuŝas la centrajn hodiaŭajn 
valorojn. La temo ne nur respegulis ĉies 
deziron kunvivi pace en la hodiaŭa mondo, 
sed ankaŭ baziĝas sur la spertoj de la vjet- 


namoj, kiuj travivis longdaŭrajn kaj terura- 
jn militojn dum la 20a jarcento. La kongre- 
so ĝuis grandan apogon de diversaj organi- 
zaĵoj kaj iĝis vere granda festivalo por junaj 
esperantistoj de la mondo. Dum sep tagoj 
ĉiuj ĝojis, konatiĝis, ekskursis kaj 
malkovris la kulturojn de diversaj landoj. 
Dank’ al la ludoj, kantoj kaj dancoj de 
diversaj landoj la partoprenantoj povis 
bone konatiĝi unu kun la alia kaj senti sian 
apartenon al unu granda familio. La kultur- 
oj de kvin kontinentoj intermiksiĝis forme 
de kontent-esprimo sur la feliĉaj vizaĝoj. 

Dum la sep tagoj de la kongreso okazis 
multegaj prelegoj, raportoj, diskutoj, kelkaj 
distraj kultur-vesperoj. Estis tuŝitaj ankaŭ 
multaj temoj, rilataj al la Esperanto-mova- 
do. Oni povis ekscii pri Lucien Peraire - 
franca esperantisto, kiu en la jaroj 1928-32 
bicikle vojaĝis tra la mondo vizitinte mul- 
tajn landojn, inkluzive Vjetnamion. Oni 
povis spekti la filmon pri Zamenhof- 
familio kaj interparoli kun la aŭtoro de la 
libro “La Zamenhof-strato”. Oni povis 




ekscii pri la vivo de romianoj du mil jarojn 
antaŭe, pri ILEI, pri kulturo kaj Esperanto- 
movado de Togolando, Japanio kaj Aziaj 
landoj. Oni povis konatiĝi ankaŭ kun la 
japana Yumeiho-terapio kaj vjetnamaj 
kurac-plantoj. Dum la vespera programo 
oni vizitis Hanojan noktan bazaron, admiris 
Surakvan Pupteatran Spektaklon, rigardis 
multajn E-filmojn pri Vjetnamio, Litovio 
kaj Israelo. En la Internacia Vespero ĉiu 
lando prezentis sian specialan artan progra- 
mon kun tradiciaj vestaĵoj. Sukcesis ankaŭ 
la Internacia Festivalo de Lingvoj kaj 
Gastronomioj: dum du horoj oni povis fari 
mondvojaĝon, renkontiĝi kun popoloj el pli 
ol 30 landoj, vestitaj per tradicia kostumo, 
gustumi japanan sakeon, italan vinon, ger- 
manan brandon, kaj - ĉefe! - interparoli 
rekte, sen interpretado. 

La ferma ceremonio finiĝis per la tradicia 
vjetnama kanto pri amo, tradukita en 
Esperanton: kvin internaciaj paroj, vestitaj 
per vjetnamaj tradiciaj kostumoj, konkursis 
interpretante tiun kanton. Oni povis kon- 
vinkiĝi, ke la amo estas ĉiea, etema, kaj nur 
la esprimo de amo malsamas depende de 
kulturo. Kaj tiu amatora interpretado ja sim- 
bolas amon, intemacian amon, kaj Esperanto 
estas la ligilo de tiu amo. Ni vere sentis, ke la 
monda kulturo unuiĝis en tiu momento. 

La 63a Internacia Junulara Kongreso 
pasis vere sukcese. Gi certe estis bona kon- 
tribuo por atingi la pli bonan mondon. 

Demando pli konvinka, ol la respondo 



Paŭlo Moĵajev, Ukrainio 


“Tielas vivo” de “Kore”; miksformata 
KD kun 17 titoloj (60 min.), 2 mp3-for- 
maj kantoj, videosesio kaj 15 mp3-aj 
karaokeaj dosieroj, tekstolibreto; eld. 
Vinilkosmo, 2007. 

La unua albumo de “Kore”, eldonita en 
2000, impresis la plejparton de la 
Esperanta aŭskultantaro tre pozitive. 
Viglaj muzikoj, rafinitaj tekstoj de launua 
albumo kun la retorika nomo u Kia viv”’, 
sed ĉefe la bela voĉo de la kantisto Kris 
Spitzer tuj faris la bandon konata kaj ŝata- 
ta. La dua albumo kun la responda nomo 
“Tielas vivo” certe estis longe atendata. 

Komence de la albumo aperas la plej 
novaj muzikaĵoj de la bando. Kiel tuj 
rimarkos ajna aŭskultanto, la stilo de 
“Kore” rimarkeble ŝanĝiĝis - la muzikaĵoj 
iĝis malpli popular-muzikaj, malpli roke- 


caj, sed pliĵazaj. La ŝanĝo, miaopinie, ne 
pasis tute senperde - la muzikaĵoj perdis 
multe da melodieco kaj individueco, tiel 
karakterizaj por la antaŭa albumo. Nun, 
malgraŭ la freŝeco de la sonoj, ĉiuj kantoj 
estas multe pli similaj unu al la alia; pres- 
kaŭ mankas al ili vere belaj melodioj. 
Feliĉe, estas du nepre atentindaj esceptoj 
- la iom “reliefa” “Pro mi” kaj vere bele- 
ga malrapida kanto “Promeso via”. Ankaŭ 
la tekstoj de tiu ĉi parto iĝis pli simplaj kaj 
samspecaj - nun ili temas ĉefe pri la amo. 

Kvazaŭ antaŭsentante, ke la nova stilo 
dume ne estas same bone ellaborita, kiel 
la antaŭa, la muzikistoj aperigis sur la 
sama disko ankaŭ la malpli novajn kanto- 
jn, kelkaj el kiuj, ekz., “Nova viv’” kaj tre 
bela “Drag Queen”, fakte estas jam 
konataj dank’ al la reto. Tiuj 6 “malnovaj” 
kantoj multe pli similas al la stilo de la 
antaŭa “Kore”, estas pli buntaj stile, ritme 
kaj tekste, pli plaĉaj melodie. Fakte, tiu 
“unuigo” de du preskaŭ tute diversaj 
“Kore”-oj eble estas bona faktoro por pli 
bone konatiĝi kun la tuta gamo de stiloj, 
regataj de la bando, tamen mi persone 
klare preferas la malnovan “Kore”, kies 
kantoj ŝajnas al mi pli certaj kaj sinceraj. 
Iom apartan pozicion en la albumo oku- 
pas la tradukita mondfama kanto “The 
show must go on” de “Queen” - ĝi tro- 
viĝas ĝuste meze inter la nova kaj malno- 
va “Kore”-oj; la muzik-aranĝo, prezentita 
sur la disko estas tute nekutima - pli riĉa 
harmonie kaj pli simfonia instrumente; 
por la ŝatantoj de la tradicia muzik-aranĝo 


en la disko haveblas mp3-dosiero kun la 
sama kanto en iom alia muzika vesto. 

Se ne konsideri la iom abruptan ŝanĝon 
de la stilo, ĉiuj antaŭaj meritoj kaj atingoj 
de “Kore” kaj de Vinilkosmo daŭre aktu- 
alas: la registraĵoj estas tre altkvalitaj, la 
muzik-aranĝoj - altnivelaj, la voĉo de la 
kantisto - bela kaj lerta, la elparolo - 
klara, la tekstoj - freŝaj kaj variaj forme, 
la tekstolibreto - plaĉa (tamen kun iom tro 
da mistajpoj). Vinilkosmo daŭrigas la 
tradicion publikigi sur siaj diskoj la videa- 
jn dosierojn - ankaŭ ĉi-foje eblas ne nur 
aŭdi la kantiston, sed eĉ rigardi kelkajn 
laborajn momentojn de lia ĉeesto en la 
studio de Vinilkosmo. Krome, haveblas du 
mp3-dosieroj: unu - kun “Mi brilu plu” 
(Esperanta adapto de “The show must go 
on”) kaj la dua - kun Esperanta-franca 
versio de la kanto “Promeso via”. Kiel 
nova pimpaĵo de Vinilkosmo sur la disko 
aperas 15 mp3-dosieroj, kiuj prezentas 
karaokeajn registraĵojn de preskaŭ ĉiuj 
kantoj de la disko (do, ili sonas kvazaŭ 
veraj kantoj, sed sen la ĉefa voĉo de la 
kantisto - estas vi, kiu devas kanti). Vere 
bona nova tradicio! 

La disko certe estas tre bonkvalita, varia 
kaj simple aŭskultinda. Tamen, kompara- 
nte la stil-evoluon de la bando mi emas 
konkludi, ke la demando (la antaŭa albu- 
mo “Kia viv”’) estis tamen pli konvinka, 
ol la respondo (la nuna albumo “Tielas 
vivo”). Nu, ni esperu, ke la bando evoluos 
plu, kaj ke en la novaj albumoj nin aten- 
dos eĉ pli konvinkaj kaj variaj muzikaĵoj. 


Ŝimo 


Maksim Petrov, Kazaĥio 

Fine komenciĝis la printem- 
po, kiun ni tiel longe atendis. 
Jam estas majo. Neĝo 
antaŭlonge degelis, malka- 
ŝinte la teron. Preskaŭ ĉie 
jam verdiĝas herbo. Vetero 
estas varma, sed la ĉielon 
ĉiam kovras nuboj. Kaj la 
sunon ne eblas vidi, 
bedaŭrinde. Tial en ombroj, 
en malaltaĵoj, en varmeco 
kaj malsekeco ekkreskas 
blanketa ŝimo. 

Ili - familiaraj kaj kriemaj - 
pretas penetri ĉien. Oni povas 
facile rekoni ilin laŭ malmul- 
tekostaj sportaj kostumoj kaj 


ledaj ĵaketoj, laŭ trikitaj 
ĉapetoj kaj kaskedoj, laŭ kon- 
stanta remaĉado kaj ĉiuminuta 
kraĉado. Kiel ajn ili aspektas, 
tiaj ecoj estas komunaj - ĉiam 
avidaj (kiel malpleneco) 
manoj kaj pritaksanta elsub- 
frunta rigardo: ĉu kapti vikti- 
mon tuj aŭ poste? Ankoraŭ 
unu karakteriza signo: masivaj 
oraj ringoj, surkolaj talismanoj 
kun suraoj el la Korano kaj 
krucoj. En la poŝoj aŭ sur la 
zono nepre pendas telefonoj, 
per kiuj ili aŭskultas laŭtegan 
pop-muzikon aŭ krimulajn 
kanzonojn, spektas vulgarajn 
ŝerc-filmetojn. Se ili inter- 
parolas, do certe surdigante 


ĉiujn ĉirkaŭulojn. En tiuj ĉi 
personoj indiferenteco strange 
najbaras abomenon. Tero, sur 
kiu ili iris, estas plenkovrita 
per botelaj pecetoj, ŝiritaj kon- 
domoj kaj uzitaj injektiloj. 
Kiel la supron de la evoluo tiuj 
“dukruruloj” opinias stariĝon 
sur kvar piedojn - eksidi en 
aŭtomobilon kaj kun troa rapi- 
deco traflugi tra vojo aŭ 
(laŭbezone, certe) tra trotuaro, 
timigante preterirantojn per 


muĝo de la motoro. 

Ili loĝos tie ĉi, en tiaj duon- 
malhelaj anguloj, formanĝante 
la nutraĵojn de la tero kaj de 
ĉio ekzistanta sur ĝi - dum 
sufiĉos loko. Kaj, eblas, poste 
ili komencos vori sin mem. Se 
pli rapide aperus la suno! 
Tiuloke dum tiom da jaroj ne 
aperis vera, klara, varmega 
somero! Se ĝi aperos, tiu ĉi 
malfeliĉa tero fine odoros je 
floroj, sed ne je putraĵo. 

- AngulettT] - 

Momentaj pensoj pri realeco A 

Aneta Ubik, Germanio/Argentino 

Tio estas teksto, kiun mi verkas en la momento. Estas 
simpla fluo de vortoj, de pensoj, de literoj. Tio estas kon- 
tribuo por Kontakto. La kontakto kun la realeco. Kiel vi 
kontaktas la realecon? Kio estas realeco por vi? Ĉu la 
realeco estas diversa por diversaj homoj? 

Nun mi sentas varmon, mi aŭdas bruon, apud mi paro- 
las la kara fratino, la strato trafikoplenas, estas vintra 
vespero en la mezo de la ĉef-urbo de Argentino - tia estas 
mia nuna kompreno pri la realeco. Sed vi, kara leganto, 
havas alian realecon. Vi sidas, staras aŭ kuŝas ie ali-loke 
en la mondo, eble estas mateno, eble nokto, eble vi sentas 
vin freŝa aŭ eble laca, eble sci-vol-ema aŭ enu-ig-ita, 
eble-eble-eble... 

La realo. En Peruo estis grandega tertremo kaj mortis 
ĉirkaŭ 600 homoj. Kia estas la realeco por la post-viv- 
intoj? Por mi - pens-iga. 

Ĉu estas diferenco inter realo kaj realeco? 

kontribui - fari ion memstare por komuna afero, celo 
tertremo - malbona okazaĵo, kiam la tero “moviĝas” kaj 
grave malbonigas domojn ktp. 
trafiko - ĉiuj movoj de aŭtoj, okazantaj en urboj 


JUNA AMIKO - internacia e-revuo de ILEI por 
lernejanoj kaj komencantoj 

- aĝas 30 jarojn kaj aperas 3-foje jare (aprilo, septembro, 
decembro) sur po 52 plurkoloraj paĝoj kun plenkoloraj kovriloj; 

- havas kunlaborantojn el ĉiuj kvin kontinentoj; 

- rabato ĝis 50%! 

Karakterizas ĝin: 

modela stilo kaj fadla lingvafo (1500 vortradikoj sen glosoj), 
enhavo tre varia: rakontoj, fabeloj, raportoj, informoj, intere- 
saĵoj, enigmoj, kvizoj, versaĵoj, ludoj, kantoj, humuro, lingvaj 
konsiloj, interkulturo, kuriozaĵoj, voĉo de legantoj k.a. kun mul- 
taj ilustraĵoj. 

JUNA AMIKO estas fonto de taOgaj legaĝoj por komencantoj, 
fidinda helpilo por E-kursgvidantoj. 

Vizitu nian TTT-ejon: <www.junaamiko.inf.hu> aŭ en 
<www.lernu.net>! 


Cu vi serĉas korespondamikon? 

Sendu al Horespondo Servo Mondskala jenajn detalo- 
jn: nomo, adreso, sekso, aĝo, profesio, geedza stato, 
kiom do korespondantoj vi deziras, en kiuj londoj koj pri 
kiuj temoj. Kunsendu 2 internociajn respondkuponojn, 
oŭ, se ili ne estos oĉeteblaj en via lando, neuzitan poŝt- 
markon. KSM pludonos viajn informojn al alia(j) kore- 
spondemulo(j), kiu(j) konformas al viaj deziroj. Vi 
ricevos rektan respondon. KSM estas servo de U€ĥ. 
Skribu: Koresponda Servo Mondskala, B.P. 6, FR-55000 
Longeville-en-Barrois, Francio 


La bona vendado 


Sercoj 


Du amikoj foje veturis en urbon por vendi vinon. Dum la vojo 
ili eksidis por ripozi. Unu amiko diris: 

- Estus bone trinki iom da vino. 

La alia respondis: 

- Sed ni ja veturigas ĝin por la vendado! Ne eblas trinki sen 
mono eĉ unu guton! 

La unua metis la manon en la poŝon, trovis malgrandan mon- 
eron kaj diris: 

- Jen monero, vendu al mi iom da vino. 

La amiko donis al li iom da vino, prenis la moneron, poste re- 
donis ĝin kaj diris: 

- Kaj nun vi vendu al mi iom da vino. 

Tiel la monero vojaĝis de unu amiko al la alia ĝis iliaj vin- 
ujoj mal-plen-iĝis. Kaj la amikoj ekdormis tute feliĉaj pro bona 
vend-ado. 


guto - akv-ero, mal-grand-ega kvanto de akveca aĵo 

Kia saĝa hundo! 

- Kian belan hundon vi havas! ĉi ver-ŝajne estas ankaŭ tre 
saĝa? 

- Certe! Hieraŭ dum la vespera promenado mi diris al ĝi: 
"Ŝajne, ni ion forgesis". Kiel vi pensas, kion ĝi faris post tio? 

- Ne-kred-eble! Ĉu ĝi ek-kuris hejmen kaj al-portis tiun for- 
gesitan aĵon? 

- Ne, ĝi eksidis kaj komencis pensi, kio ĝi estas. 



Abonkotizo por Kontakto por la jaro 2007 


Lando/valuto 

Kto 

Italio/eŭro 

22 

ALIAJ LANDOJ: 

Aŭstralio/dolaro 

34 

Japanio/eno 

3000 

Luksemburgio laŭ 

Aŭstrio/eŭro 

22 

Kanado/dolaro 

31 

Belgio; San-Marino laŭ 

Belgio/eŭro 

22 

Malto/eŭro 

15 

Brazilo/eŭro 

10 

Nederlando/eŭro 22 

Italio; Kipro kaj 

Britio/pundo 

Ĉeĥio/krono 

15 

460 

Norvegio/krono 

Nov-Zelando/ 

170 

Slovenio laŭ Malto; 
Liĥtenŝtejno laŭ 

Danio/krono 

160 

dolaro 

40 

Svislando; Bulgario, 

Estonio/eŭro 

12 

Pollando/zloto 

46 

Latvio, Litovio kaj 

Finnlando/eŭro 

22 

Portugalio/eŭro 

22 

Francio/eŭro 

22 

Rusio/eŭro 

10 

Rumanio laŭ Estonio. 

Germanio/eŭro 

22 

Slovakio/krono 

550 

TARIFO A: Honkongo, 

Greklando/eŭro 

22 

Svedio/krono 

200 

Korea Respubliko, 

Flispanio/eŭro 

Flungario/forinto 

22 

4100 

Svislando/franko 32 
Usono/ 

Singapuro, Sud-Afriko, 
Tajvano. 

Irlando/eŭro 

22 

dolaro 

24 

Islando/eŭro 

20 

TARIFO A/eŭro 

14 

TARIFO B: Ĉiuj ceteraj 

Israelo/eŭro 

16 

TARIFO B/eŭro 

10 

landoj nejam menciitaj. 


FRRIĜU KONSCIĥ SUI3T6NĤNTO D6 T6JO! 
fariĝu patrono de T6JO 

Pagante trioblon de vialanda AAJ(-T)-kotizo vi 
ne nur subtenas la esperantistan junularon; 
de T6JO vi ankaŭ ricevas: 

- revuon Honthhto 

- bultenon T0O Tutmonde (oHciala organo de 
T0O) 

- akcepton dum la ĉiujara Universala Kongreso 

- aliajn laŭokazajn servojn kaj publikigaĵojn 

finna festo Vappu 


Saliko, Finnlando 


Estas ege bedaŭrinde, ke la 


Finnoj kutime festas ne nur 
la Unuan de Majo: studentoj 
precipe festas ankaŭ la 
antaŭajn vesperon kaj nokton 
en la universitataj urboj, el kiuj 
la plej grava estas la ĉef-urbo 
Helsinko. En ĉiuj universitat- 
urboj la loĝantoj ar-iĝas sur 
tradiciaj lokoj, ofte ĉirkaŭ iu 
hom-figura statuo, kiu ludas 
gravan rolon en la amuziĝo. 

Multaj laborejoj fermiĝas 
jam post-tag-meze la 30-an de 
aprilo aŭ estas fermitaj la tutan 
tagon. En la stratoj aperas ven- 
dantoj de balonoj kaj aliaj 
amuz-iloj. Multaj studentaj 
aktiv-uloj vestas sin per la spe- 
ciala vesto de sia fakultato. La 
vestoj havas atento-vekajn 
kolorojn. Sur ili bone videblas 
la reklamoj kaj simboloj de la 
helpantaj organizaĵoj. 

En Helsinko la fest-em-uloj 
direktas siajn paŝojn al la apud- 
mara vendo-placo, kie staras 
statu-ego de sen-vesta virino 
en ronda fontano. Ĉiuj deziras 
ĉe-esti je la 18a horo, kiam de 
sur la lev-maŝino estas fal-ig- 
ata speciala blanka studenta 
ĉapelo sur la kapon de la meta- 
la vir-in-ego. Tiam oni ĝoj- 
krias, muzikas kaj ŝercadas. La 
popol-amaso konsistas el dekoj 
da miloj da gejunuloj kaj cen- 
toj da iamaj studentoj. Ilia fes- 
tado povas daŭri la tutan nok- 
ton en dancejoj kaj manĝejoj 
aŭ simple ĉe geamikoj. 

Sur la stratoj dis-er-iĝas vin- 
boteloj, ĉar malmultaj el la 
festantoj re-metas la malplena- 
jn botelojn en sian dorso- 
sakon. La sekvataga pur-ig- 
ado de la vendo-placo kostos 
cent mil eŭrojn al la urbo. 


studentoj, kiuj devus ekzempli 
nur bonajn aferojn, sen-pri- 
pense dis-ĵet-adas botelojn kaj 
for-ĵet-ind-aĵojn. 

La Unuan de Majo multaj 
ĉef-urb-anoj ŝatas pikniki en 
granda parko apud la maro. 
Ankaŭ tie sonas muziko kaj 
kantoj, kaj lern-ej-anoj povas 
kolektadi la malplenajn 
botelojn, pro kiuj oni iom 
pagas al ili. Sved-lingv-anoj 
tradicie piknikas en alia parko, 
ol f inn-lingvanoj, sed la 
dividiĝo ne estas nepra. 

Politikistoj kaj politik-em- 
uloj havas siajn kun-star-adojn, 
koncertojn kaj festo-parolado- 
jn sur diversaj placoj. Antaŭ 
30-40 jaroj la paŝ-adoj de mal- 
dekstr-uloj kun ruĝaj flagoj, 
laboristaj diraĵoj kaj kantoj 
plenigis tutajn stratojn. En la 
1990aj jaroj kaj komence de la 
21-a jar-cento tiu tradicio iom 
post iom malaperis. Kvankam 
la Unua de Majo estas la Tago 
de Finna Laboro, la festado kaj 
amuziĝo de studentoj preskaŭ 
superas ĝin. 

aprilo, majo - la dua kaj la tria 
monatoj de printempo 
balono - malpeza rond-forma 
ludilo, kiu povas flugi en aero 
fakultato - branĉo, sub-divido 
de universitato 

finnoj, svedoj - la nacioj, ĉefe 
loĝantaj en Finnlando kaj 
Svedio (landoj norde de 
Eŭropo) 

fontano - bela loko, en kiu 
akvo aperas kvazaŭ el sub la 
tero 

placo - granda libera loko 

inter kelkaj domoj 

pikniki - manĝi (ofte familie) 

en libera naturo 

statuo - arta prezentaĵo de la 

homa korpo 






